Блогерлар бургер ва картошка фрисидан шарбат тайёрлашди\n13:52 / 17.06.2016\nВидеоблогерлар мабодо шарбат сиқиб чиқарувчи аппаратга “Макдональд” маҳсулотларини солса, нима бўлиши мумкинлиги борасида тешкирув ўтказишди. Бергерларнинг картошка фриси ва газли ичимликдан тайёрланган шарбат ҳосил қилиш жараёни 16 июнь куни YouTube’да эълон қилинган.\nШарбат ҳосил бўлгач, уни видеоблогерлардан бири ичган. Унинг юз ифодасидан билса бўладики, шарбат унчалик ҳам мазали чиқмаган. Ролик якунида блогерлар шарбат тайёрлашнинг яна бир қанча антиқа рецептларини ёзиб қолдирган. Масалан, улардан бири поп-корн, печенья, конфет, чипс ва кока-коладан шарбат тайёрлаш усули ҳақида.


Apple уйқуни кузатиб борадиган қурилма ишлаб чиқарувчисини харид қилди\n19:11 / 10.05.2017\nApple уйқуни кузатиб бориш бўйича қурилма ишлаб чиқарувчиси Beddit’ни харид қилди. Компания гаджети - Beddit 3 – фойдаланувчининг уйқуси вақти ва ҳажмини таҳлил қилади, шунингдек уни организм учун энг қулай бўлган пайтда уйғотади.\nАмериканинг Apple корпорацияси қурилма ва унинг дастурий таъминоти ишлаб чиқарувчиси сотиб олган. Бу ҳақда TechCrunch хабар берди. Beddit’да ҳам бу хабарни тасдиқлашди. Келишув тафсилотларига ойдинлик киритилмаган.\nКомпания хабарида кўрсатилишича, эндиликда фойдаланувчиларнинг шахсий маълумоти Apple’нинг тегишли сиёсати асосида йиғилади, фойдаланилади ва керак бўлганда тақдим этилади. Beddit маҳсулоти Apple Store’да 2015 йилда пайдо бўлган, дея эслатади нашр.\nApple гаджет уйқу Beddit


www.ziyouz.uz | Страница 1040 из 1134 | Зиё истаган қалблар учун!\nСаид Аҳмад. Ялпиз ҳиди (ҳикоя)\nКупе эшигини очишим билан оғзига сўрғич кийгизилган сут тўла шишани кафтлари орасига олиб иситиб ўтирган хотинни кўрдиму нима қилишимни билмай, туриб қолдим.Хотин ҳам аввал эсанкираб, кейин майингина кулиб қўйди. Унинг бу хил, ҳар қандай эркак қонини кўпиртирадиган шайтон кулгичини илгари давоми…\nСаид Аҳмад. Тўлқинлар (ҳикоя)\nҚишлоқ йўлига бурилганимда адир орқасидан қовун тилимидек оппоқ ой кўтарилди. Гуллаб ётган ўриклар хира пардага бурканди. Йўл четидан янги ниш урган саримсоқ ҳиди келди. Ковакни тарк этган кўклам элчиси қуриллади. Тўнкарилиб қолган тилла қўнғиз жуда яқинда дизиллаб-дизиллаб жим бўлди.Кўклам нафаси давоми…\nСаид Аҳмад. Муҳаббатнинг туғилиши (ҳикоя)\nКеча жуда ойдин эди. Азамат теракларнинг япроқлари кумуш астарларини ойга тутиб, ором уйқусига кетишган. Фақат ариқлардаги тинмагур сувларгина қўнғироқ чалиб сапчишади, қирғоқлардаги гиёҳларнинг баргларини тортқилаб, уларни узоқларга олиб кетмоқчи бўлишади. Уяларида мудраган қушлар эса уйқусираб патирлаб қўйишади.Шу ором ва фароғатга давоми…\nСаид Аҳмад. Меҳрибон (ҳикоя)\nПоезд Тошкентга яқинлашган сари Қундузхоннинг юраги қаттиқроқ ура бошлади. Бундан икки йил аввал шу станциядан унга оқ йўл тилаб қолган она энди йўқ. У ўтган йили баҳорда туғруқхонада ўлган. Қизнинг назарида, она перронда ҳамон рўмол силкиб тургандек эди.Поезд станцияга кириб давоми…\nСаид Аҳмад. Азоб (ҳикоя)\nВилоят ҳокими Эргаш Носиров уйига алла-паллада қайтди. Болалари ухлаб ётишибди. Хотини олиб келган овқат томоғидан ўтмади. Бир-икки қошиқ татиган бўлди-ю, косани нари суриб қўйди.— Қаёқда эдингиз? Хавотир олиб ухлолмадим. Эргашвой жавоб ўрнига, соатига қаради: бирдан ошибди.— Поччам оламдан ўтибдилар, ўша давоми…\nСаид Аҳмад. Буқаламун билан учрашув (ҳикоя)\n— Сиз мени танимайсиз, укагинам. Кўп жойларда жонифидо қилиб ишлаганман. Бадбахт шўро қадримизга етмаган. Ишла, деса ишлайверибмиз, ишлайверибмиз. Шунча ишлаб бирон кун рўшнолик кўрмадик…Ана шу «рўшнолик» кўрмаган одам ҳозиргина эшикдан кириб келди. У икки қўллаб кўришаркан, қаламларига қудрат, қаламларига қудрат, давоми…\nСаид Аҳмад. Бир ўпичнинг баҳоси (ҳажвия)\nБугун жуғрофия ўқитувчиси дарсга келмади. Хомток қиламан, деб сўридан йиқилиб, оёғини синдирипти. Ажойиб «хушхабар»дан кейин бир зумда синф бўшади-қолди.Бундай қулай пайтдан фойдаланай деб, Сотволди уйга эмас, шаҳар марказидаги «Маданий моллар» магазинига қараб йўл олди. Батареяси ўтириб қолгани учун чўнтакда олиб давоми…\nОлимбой ака келинини кутиб олиш учун раисдан «Волга»ни сўраб, қоқ пешинда станцияга чиқди. Поезд келиб вагон эшигидан ўғли Тантибой билан келинининг қораси кўриниши биланоқ пешонасига шарт этиб биттани туширди! Бай-бай-бай! Келин деган ҳам шундоқ, латта қўғирчоқ бўладими? Ойдеккина экансан-ку, ола-байроқ давоми…\nСаид Аҳмад. Ҳиндча қўшиқ (ҳажвия)\n(Соддалар ўқимагани маъқул) Ит кимга дўст — Эгасига дўст.Халқ ибораси Қосимжон машинани гаражга киритиб, дарвозанинг уч жойидан қулфлаб калит ўйнаб келаркан, учинчи йўлак олдида болаларнинг чиройли бир итни силашаётганини кўрди. Ит ҳуш ёққанидан ҳузур қилиб, кўзларини юмиб олган. Ўриндиқда ўтирган давоми…\nСаид Аҳмад. Бир сиқим хандон писта (ҳажвия)\nИскамейка узра ўлтирса нечалар роҳат қилиб, Кавшимиз лойи билан биз устида ётмоғимиз.Тавалло Эркакдир, аёлдир, ёши бир жойга борганда боладан чиқиб қоларкан. Қимизхон билан Усмонжон ҳам худди шунақалардан эди. Уларнинг болалари уйли-жойли бўлиб кетишган. Келинлари билан тил топишолмай рўзғорини бўлак қилиб давоми…\n1 040-саҳифа. Жами: 1 134Боши«1 0361 0371 0381 0391 0401 0411 0421 0431 0441 045»Охири


ЎзА - Икки мамлакат ҳукумат раҳбарлари Хивада\nИкки мамлакат ҳукумат раҳбарлари Хивада\nЎзбекистон Республикаси ва Қозоғистон Республикаси ўртасида икки томонлама ҳамкорлик бўйича иккинчи ҳудудлараро ҳамкорлик форуми доирасида Қозоғистон ҳукумати раҳбари Асқар Мамин Абдулла Арипов ҳамроҳлигида қадимий Хива шаҳрини томоша қилди.\nҚозоғистон делегацияси Очиқ осмон остидаги музей шаҳар “Ичан қалъа”да жойлашган Кўҳна арк, Паҳлавон Маҳмуд мажмуалари, Шерғозихон мадрасаси, Жума масжиди, “Оқ масжид” менонитлар музейи ва бошқа диққатга сазовор жойлар билан танишди.\nДаставвал Паҳлавон Маҳмуд мақбарасида буюк аждодимиз хотирасига қуръон тиловат қилинди.\nИкки мамлакат ҳукумат раҳбарлари Шерғозихон мадрасасини ҳам кўздан кечирди. Бу масканда таълим олган алломалар шарафига ташкил қилинган музей фаолияти билан танишди. Ушбу мадрасада ўз даврида Бекет Аҳмад Мирзақули ўғли (Бектурди Аҳмад) ҳам етти йил давомида дунёвий илмлар билан бир қаторда фиқҳ илмидан таҳсил олган.\nЮқори мартабали меҳмонга Хива тарихида яшаб, ўтган буюк шахслар шунингдек, қадимий шаҳарда сақланиб қолган осори-атиқалар, уларнинг тарихи ва бу ерда сайёҳликни ривожлантириш бўйича амалга оширилаётган ишлар ҳақида сўзлаб берилди.\nАсрлар оша илму маърифат маскани бўлган Хива меҳмонларда катта таассурот қолдирди.\nҚозоғистон Республикаси Ҳукумати раҳбари қадимий шаҳарнинг тарихий-меъморий ва туристик салоҳияти жуда юқори эканини алоҳида қайд этди.


2017 йилда "NORMА" мижозлари ва обуначилари учун қандай бонуслар назарда тутилган? | NORMA.UZ\n“Norma” бренди остида чиқарилган дастурий маҳсулотлар фойдаланувчилари ва “NORMAл” газеталар обуначилари (шу жумладан “Электрон газета” ДТ) йил давомида бир талай бонусларни қўлга киритиш ҳуқуқига эгалар.\nБиз ўз мижозларимиз учун 5 та бетакрор ва фойдали бонусларни тайёрлаб қўйдик. Уларнинг орасидан бирортасини танлашнинг ҳожати йўқ. Мижозлар ва обуначилар уларнинг барчасини бирйўла олишлари мумкин. Бонуслар шартнома ёки обунани 12 ойдан кам бўлмаган муддат учун расмийлаштирган мижозларга тақдим этилади1.\n1. “NORMAл” дисконт карта бўйича чегирмалар\nДисконт картани қўлга киритиш аксарияти Тошкент шаҳрида жойлашган 500 дан ортиқ савдо ва хизмат кўрсатиш корхоналарида чегирмаларга эга бўлиш имконини беради. Дисконт дастурнинг ҳамкорлар каталоги билан Лойиҳа сайти — «Город скидок»да, мобиль иловани юклаб олиб ва ўрнатиб ёки 326-08-86 телефони орқали мурожаат қилиб, танишиш мумкин.\nДисконт картаси шартноманинг амал қилиш муддатига боғланмаган ҳолда, бутун календарь йил мобайнида амал қилади ва маҳсулот сотиб олиш учун шартнома тузилганидан кейин компанияга хизмат кўрсатувчи сервис-менежер томонидан тақдим этилади.\n2. “NORMA” профессионал ривожланиш марказида таҳсил олиш\n2 та семинарда бепул иштирок этиш мумкин. Бунда айтиш жоизки, бир ташкилот учун бонусли семинарлар сони иккитадан кўп бўлиши мумкин. Бу харид қилинган дастурий маҳсулотлар (ва/ёки газеталар комплекти) сонига боғлиқ. Биринчи маҳсулот (ва/ёки газеталар комплекти) учун мижоз иккитадан бонусли семинарда иштирок этиш имконини, кейинги маҳсулотлар учун яна биттадан шундай семинарда қатнашиш имкониятини қўлга киритади. Газеталарнинг йиллик комплектига обуна расмийлаштирилганда фойдаланувчилар ва обуначилар бонуслари жамланади.\nБошқа барча семинарлар ва курсларда 50% чегирма билан қатнашиш мумкин. Бундан ташқари, фойдаланувчи ва обуначилар вебинарларда чекланмаган миқдорда қатнашишлари мумкин. “NORMA” ПРМ тадбирлари жадвали билан бу ерда танишиш мумкин.\n3. “Жавоб берамиз!” Маълумот хизматидан маслаҳатлар\nШартнома ёки обунанинг амал қилиш муддати даврида Маълумот хизмати экспертлари бухгалтерия ҳисоби, солиқ солиш ва ҳуқуқ бўйича чекланмаган миқдорда тушунтиришлар ва тавсияларини тақдим этишга тайёр:\n- бевосита мулоқот телефони орқали - (0-371) 200-00-59;\n- оnline тарзда vopros.norma.uz2 портали орқали;\n- дастурий маҳсулотлар интерфейси орқали (DVD-версия ва "Божхона калькулятори" дастуридан ташқари) ёки газета обуначилари учун “Электрон газета” интерфейси орқали.\nМаълумот хизматига мурожаат қилиш ҳуқуқини тасдиқлаш ҳақида бу ерда билиб олиш мумкин.\n4. Онлайн-газета ва Электрон газетадан фойдаланиш имконияти\nОнлайн-газета босма нашрларимизнинг интернет версиясидир. Мазкур маҳсулотдан фойдаланиш ҳуқуқи фақат йиллик шартнома расмийлаштирган “Ўзбекистон Республикаси Қонунчилиги” АҚТ фойдаланувчилари ва газетанинг обуначилари учун тақдим этилади. Онлайн-газета хизматидан Интернетдан фойдаланиш имконияти бўлган ҳар қандай ускуна орқали фойдаланиш мумкин. Қуйидаги йўриқномада сервисдан рўйхатдан ўтиш тартиботи билан танишишингиз мумкин.\n“Электрон газета” фойдаланувчининг компьютерига инсталляция қилинадиган дастурий таъминотдир. Ундан фақат сайтимиздан юклаб олиб, ўрнатиладиган файлнинг демо-версияси фаоллаштирилган компьютер орқалигина фойдаланиш мумкин. Газеталарнинг босма версиясига шартномани расмийлаштирган обуначилар учун “Электрон газета”ни 50% чегирма билан сотиб олиш ҳуқуқи тақдим этилади.\n5. «Пойтахт» радиостанцияси эфирида табриклар\nУшбу бонус компания раҳбари, бош бухгалтер ёки бошқа ходимни туғилган куни билан “Пойтахт” радиоси орқали ўзбек тили (FM 103.5 тўлқинида) ёки рус тилида (FM 107.2 тўлқинида) бепул табриклаш имконини беради, газета обуначилари учун эса қўшимча равишда табрикни “top” реклама журналида жойлаштириш имкони тақдим этилади.\nБарча бонуслар шартнома/обуна муддати давомида амал қилади.\nҲар бир бонус ҳақида батафсил маълумот олиш учун компаниянгизга хизмат кўрсатаётган сервис-менежери ёки «Norma» дастурий маҳсулотлар бўйича хизмат кўрсатиш гуруҳига 200-00-90 телефонлари орқали ҳамда обуна бўлимига 200-00-30 рақамлари орқали мурожаат қилиш мумкин.\n1 Газета обуначилари учун кўрсатиб ўтилган бонуслар фақат босма нашрларга йиллик обунани 165, 172, 186 индекслари орқали расмийлаштирган ёки/ва бир йиллик муддатга “Электрон газета”га обуна бўлганлар (http://e-gazeta.norma.uz/subscribe қаранг) учун тақдим этилади.\n2 Газеталарнинг йиллик комплекти (электрон ва босма) обуначилари ва дастурий маҳсулотлар фойдаланувчилари сайтда рўйхатдан ўтиш ва обуначи/фойдаланувчи мақомини тасдиқлаш шарти билан “Онлайн-газета”нинг тўлиқ версиясини ўқишлари ва “Жавоб берамиз!” хизматининг маслаҳатларидан фойдаланишлари мумкин (рўйхат рақами/pin код сайтда логин ва паролга боғланади).


Манзилингиз:Муслимаат»Оила ва жамият»Фарзанд»Болага алла айтинг!\nBy Muslimaat on\t Iyun 13, 2014 Фарзанд\n«Алла» сўзи араб луғатида «овутиш, тинчлантириш» маъносини билдиради. Бу эса йиғлаб, хафа бўлаётган чақалоқни овутиш учун айтилган, онанинг қалбидан чиқаётган энг эзгу ниятларнинг куйга солинган шаклига берилган энг муносиб номдир. Болага алла айтиш қадим замонларданоқ оналарнинг одатига айланган, оналикнинг асл белгиси ва зийнати ҳисобланади. Инсоннинг мия тузилишига кўра унга куй, майин овоз қаттиқ таъсир қилиб, ухлаши, дам олишига ёрдам қилар экан.\nБуни жуда яхши англаган зийрак аёллар ўз куйлари орқали болага Буюк Аллоҳнинг номини сингдириб, руҳий тарбиялайдилар. Яъни алланинг асл шакли «Аллоҳ» зикридир, буни ҳар сафар уйқудан олдин эшитган гўдак ўз Роббини танийди.\nҚизимни доимий назорат қилиб турадиган шифокор фарзандимнинг кам уйқулигини эшитиб, унга қўшиқлар куйлаб беришим, алла айтишим кераклигини, бу унга яхши таъсир қилишини айтган эди.\nАлихонтўра Соғуний ҳазратларининг оналари ҳар сафар у кишини эмизишда «Ёсин» сурасини ўқир эканлар. Муқаддас каломни бир кунда бир неча марта эшитган, руҳига сут орқали кирган фарзанд келажакда қандоқ инсон бўлганлари сир эмас. У зотни танимаганлар «Тарихи Муҳаммадий» асарини ўқиб кўрсинлар.\nБолани эмизаётиб «Ёсин» сурасини ўқишнинг ҳикматидан яна бири шуки, бола етарли қувватни олиши учун камида йигирма дақиқа эмиши керак. «Ёсин» сурасини қоидага кўра ўқиш эса ана шу йигирма дақиқанинг атрофида бўлади. Бу ҳам Аллоҳнинг ҳикмати ва аёл бандаларига берган заковати мевасидир!\nАзиз оналар, болангизга алла айтинг, бу билан нафақат гўдакни тинчлантирган бўласиз, балки куй орқали ўз дардларингизни ҳам тўкиб солиб енгил тортасиз. Алла – бу, ҳеч қачон, ҳеч кимдан уялмай, ҳеч бир хижолатсиз куйлаш усулидир. Энг муҳими бундоқ куйлаганингиз учун биров сизни айбдор демайди, шариат эса гуноҳкор ҳисобламайди.


ЎЗГАНИНГ ҲАҚҚИГА ХИЁНАТ ҚИЛМАСЛИК\nИнсониятни жабр-зулм, жаҳолат зулматидан Аллоҳнинг нурли ҳидоят йўлига бошлаган муқаддас динимиз Ислом, жамиятда кенг тарқалган касалликларни ўзгача, ўзига хос услубда муолажа қилди. У даволаш жараёнида моҳир табиб сингари даволашнинг энг самарали, шу билан бирга оддий бўлган усулларидан фойдаланди.\nПировардида ҳар-қандай гуноҳ, ҳаром-ҳаришлардан ўзини узоқ тутадиган, эзгу ишларга интиладиган соғлом миллат вужудга келди. Бу миллат ичидан эса, аксари бизнинг ватандошларимиз бўлган Имом Бухорий, Имом Мотрудий, Беруний, Ибн Сино, Аҳмад Фарғоний ва шулар каби дунё гавҳарлари етишиб чиқдилар. Аммо минг афсуслар бўлсинки ҳозирги вақтга келиб бизлардан ҳаё, инсоф, бировнинг ҳаққидан қўрқиш каби фазилатлар кўтарилиб бормоқда.\n“Танқид келажак меваси” деган иборадан келиб чиқиб бугунлик кундаги ўз ҳолимизга назар солсак. “Менинг боболарим фалончилар бўлган” деган сўзларни бир оз ўзгартириб “мен фалон боболаримга муносиб набира бўла олдимми?” – деган савол назари ила ҳолимизга боқсак.\nБировнинг ҳаққидан ҳазар қилиш бобида боболаримиз бутун дунёга намунали ўрнак бўлишган. Шу боис ҳам уларнинг фарзандлари само гумбазида гўзал қандил бўлганлар. Бунга мисол қилиб мазҳабимиз Имоми Абу Ҳанифа р.ҳ, Абдуллоҳ ибн Муборак ва Имом Бухорий ҳазратларининг тақводор ота-оналарини келтиришимиз мумкин.\nАллоҳнинг бир сифати “Шакур” яъни банданинг озгина қилган яхшилигига кўплаб яхшиликлар ила жавоб қилгувчи зот маъносидадир. Зеро фарзандининг Имом Бухорийдек бўлмоғини орзу қилмайдиган ота-она бўлмаса керак. Бу эса Аллоҳнинг марҳамати ҳамда Шакур сифатининг у бахтли ота-оналарда намоён бўлган, бизга маълум жиҳатидир. Қиёмат кунида фарзандлари сабабли уларнинг бошлари узра нур таратиб турувчи улуғлик тожини ўз кўзларимиз ила кўрамиз инша Аллоҳ.\nЯқиндагина ўзим гувоҳи бўлганим бир воқеа таъбимни хира қилди. Машинамни устага кўрсатиш учун устахонага борганимда, мижозлардан бирининг мақтаниб гапираётгани эътиборимни тортди. Шаҳар ичидаги йўналишларнинг бирида “Дамас” машинасини бошқарадиган хайдовчи мазкур машинани тузатилганини билиш учун ўзининг янги “Ласетти” машинасида келди ва қуйидаги воқеани ҳикоя қилиб берди: “Мижозлардан бири менга ўзининг пластик карточкасини бериб, бир жойга бориб келишимни ва қайтишда баки тўлгунича ёқилғи қуйиб яна уч минг сўм қўшимча олиб қолишимни тайинлади. Мен қайтаётиб машинамга тўлгунча ёқилғи қуйдим ва оператордан: “бу пластикдан яна олиб қолса бўладими?” – деб сўрадим. У “ҳа бўлади” – дегач, “унда яна эллик литр бензинга пул олиб қолинг” – дедиму уйга келиб, пластигини қайтариб бердим. Эртасига пластик эгаси мендан: “Ёқилғига қанча пул олган эдингиз?” – деб сўради. Мен эса унга биринчи олганим 27000 сўмлик чекни узатдим ва дарҳол “Ласеттим”ни миниб кечаги жойдан 50 литр бензинни машинамга қуйдириб олдим”.\nМен эса, бировнинг ҳаққидан қўрқмагани етмагандай, худди яхши бир ишни қойиллатган одамдек мақтаниб гапириб турган Аллоҳнинг бу мавжудотидан кўзимни узолмай қолгандим.\nАгар банда Аллоҳга, охират кунига ҳамда Яратганнинг қуйидаги сўзига имон келтирганида, Ундан қўрққанида шундай қилармиди?! Зеро Парвардигоримиз Ўз китобида шундай марҳамат қилади:\n“Ўша кунда сизлар (ҳисобот учун Аллоҳга) кўндаланг қилинурсиз, сизларнинг бирор сирингиз махфий қолмас”. (Ал-Ҳаққо сураси 18-оят)\nДинимиз, инсонлар Аллоҳнинг марҳаматидан умидвор бўлиб ва Унинг ғазабидан қўрқиб ҳаёт кечиришликларини таълим беради. Зеро ёлғиз умидворликнинг ўзи ҳам кишини бепарво ҳамда фақатгина қўрқишнинг ўзи ҳам инсонларни умидсизликка тушиб қолишларига сабаб бўлади. Мусулмон киши хавф ва ражо ўртасида бўлмоғи лозим. Имом Абу Ҳомид Муҳаммад ибн Муҳаммад Ғаззолий таъбирлари билан айтганда: “Раҳмоннинг раҳмати ва жаннатига қаттиқ умидворлик ила эришилади. Жаҳаннам олови ва аламли азобидан эса қўрқув қамчиси ҳамда қаттиқ жазо ила қайтарилади.”\nЎзганинг ҳаққига хиёнат қилмаслик ниҳоятда муҳим масала бўлганлигидан Аллоҳ бандаларини огоҳлантириб, омонатдорлик, ваъдага вафо қилиш ва ўзгалар ҳаққига хиёнат қилмасликка буюриб, акс ҳолда улар учун аламли азоб бўлишлиги хабарини берди. Қуръони Каримдаги бутун бошли бир суранинг номи ҳам “Мутаффифун” яъни “(Бировларнинг ҳақларидан) уриб қолгувчилар” деб номлангандир.\nМазкур сурада Аллоҳ таало ўша даврдаги хиёнаткор кишиларнинг хиёнатларини сифатлаб, агар ўзларини ўнглаб олмасалар уларнинг оқибатлари нима билан хотима топиши хабарини берди:\n“(Ўлчов ва тарозудан) уриб қолгувчи кимсаларга ҳалокат бўлгай!(1) Улар одамлардан (бирон нарсани) ўлчаб олган вақтларида тўла қилиб оладиган, уларга ўлчаб ёки тортиб берган вақтларида эса кам қилиб берадиган кимсалардир.(2-3) Улар ўзларининг улуғ бир Кунда – барча одамлар бутун оламлар Парвардигори ҳузурида тик туриб (ҳисоб-китоб берадиган қиёмат) Кунида қайта тирилгувчи эканликларини ўйламайдиларми?!(4-5-6) Йўқ, (бировларнинг ҳақларидан уриб қолишдан ҳазар қилинглар)! Чунки (бундай) фисқ-фужур қилгувчи кимсаларнинг номаи аъмоллари албатта Сижжийнда бўлур!(7)” (Мутаффифун сураси 1-7 оятлар)\nЮқоридаги оятларнинг нозил бўлиши ҳақида Садий шундай дейдилар: "Расулуллоҳ с.а.в. Мадинага келганларида икки хил ўлчов асбоблик яъни бири билан одамлардан ўлчаб оладиган ва иккинчиси билан эса ўлчаб берадиган Абу Жуҳайна номлик бир кишини кўрдилар, бас оят ўша киши ҳаққида нозил бўлди."\nИбн Аббос РА, Расулуллоҳ с.а.в.дан қуйидаги ҳадис шарифни ривоят қиладилар. Расулуллоҳ с.а.в. дедилар: "Беш нарса беш нарса биландир. Саҳобалар: "Эй, Аллоҳнинг расули! Беш нарса беш нарса биландир деганингиз нима?" деб сўрадилар. У зот с.а.в:"\n1. Қайсики бир қавмда аҳд вафо бузилса, Аллоҳ уларнинг устиларига душманларини ҳукмрон қилиб қўяди.\n2. Аллоҳ нозил қилмаган ҳукм ила ҳукм юритиларкан, улар ичида фақирлик тарқалаверади.\n3. Фоҳишалик ошкора суратда зоҳир бўлса, Аллоҳ уларга ўлатни туширади яъни ўлим кенг тарқалади.\n4. Тарозудан урманглар! Акс ҳолда ўсимликларнинг униб ўсиши тўхтайди ва бир неча йиллар ичида буткул қуриб битади.\n5. Закотни беришдан бош тортманглар! Акс ҳолда Аллоҳ сизлардан ёмғирни тўсади." дедилар.\nМолик ибн Динор, қўшнилари билан бўлиб ўтган суҳбатни шундай ҳикоя қиладилар: "Қўшним ўлим тўшагида ётганида уни ҳолидан хабар олишга кирдим. У эса тинимсиз "оловли икки тоғ, оловли икки тоғ" деб бақирарди. Мен: "нима деяпсан?" деб сўрадим. У эса: "Эй, Абу Яҳё! Менинг иккита ўлчов асбобим бор эди. Уларнинг бири билан одамлардан нарса олар, иккинчиси билан эса уларга нарса тортиб берардим" деди. Мен туриб у ўлчов идишларни бирини иккинчисига урдим. Шунда қўшним: "Эй, Абу Яҳё! Уларни бири иккинчисига урилганда оғриқ аламим янада зиёда бўлди" деди ва шундан сўнг тузалмасдан вафот этди.\nТарозудан уриб, кишилар ҳаққига хиёнатқилгувчиларга ваъда қилинган "Вайл" хусусида уламолар: "вайл – қаттиқ азоб ва жаҳаннамдаги бир водий бўлиб, агар унга шу дунёдаги тоғлар ташланса унинг ҳароратидан тоғлар эриб кетади" – дедилар.\nИбрат олиш маъносида бўлса ҳам, ёмонлиги эсланадиган кишининг номини очиқ айтмасдан зикр қилмоқлик муқаддас Ислом динимиз одобларидандир. Шундай ҳаётий мисоллардан бирини сиз азизларнинг эътиборингизга ҳавола қилсак шояд барчамиз учун ибрат бўлса. Шу воқеъа гувоҳи шундай ҳикоя қилади:\nЎлим тушагида ётган беморнинг ҳузурига унинг ҳолидан хабар олиш учун кириб, унга шаҳодат калимасини талқин қилдим. У эса ҳаргиз калимани қайтармасди. Бемор ҳушига келгач, унга: "Эй, дўстим! Мен сенга шаҳодат калимасини талқин қилсам сен уни айтмадинг, нима бўлди?" – дедим. У: "Эй, дўстим тарозунинг тили, тилим устига ёпишиб қолди ва менга калимани айтишимга йўл қўймади" – деди. "Аллоҳ ҳаққи айтгин, сен тарозудан урармидинг?" – десам, у: "Аллоҳга қасам ичиб айтаманки тарозудан урмасдим, аммо бир неча кун тарозунинг тўғри ёки нотўғрилигини текширмай қўйган эдим" – деди.\nМана бу, бир неча кун тарозусининг тўғри ёки нотўғрилигини текширмай қўйган кишининг ҳолати. Энди тарозудан уриб қоладиганларнинг ҳоли қандоқ бўлар экан?!\nНофеъ дейдилар: "Ибн Умар РА сотувчи ёнидан ўтсалар унга: "Аллоҳдан қўрқ! Тарозуни тўлиқ қилиб бер. Тарозудан уриб қолувчилар тўхтатиб туриладилар, шунда улардан оққан терлари қулоқларининг ярмигача етиб боради" – дердилар.\nЎтган салафи солиҳлар тарозудан уриб қолувчилар ҳақида: "Бир дона донни фойда қиламан деб, кенглиги еру осмонларча бўлган жаннатни бой берганларнинг ҳолига вой бўлсин!" – дердилар. Зеро ҳалол касб қилиб, чарчаб ўйқуга кетган кишининг уйғонганда гуноҳлардан фориғ бўлиб уйғониши ҳадислардан маълумдир. Қолаверса тижоратчиларимиз, бу савдо иши билан оламларга раҳмат қилиб юборилган севикли пайғамбаримиз Муҳаммад с.а.в. шуғулланганликларини унутмасликлари лозим.\nАллоҳ барчаларимизни қандай амал, касб - хунарда бўлмайлик авваламбор мақсадимиз Яратганнинг розилиги, ҳалоллик ва поклик бўлмоқлигини барчамизга насиб этсин!\nКиритилган вақти: 17/08/2016 00:00; Кўрилганлиги: 2318\nМатериал манзили: https://www.sammuslim.uz/articles/ozganing-haqqiga-xiyonat-qilmaslik\nЧоп этилган вақт: 28/09/2021 20:58


Эркак ва аёл ўртасидаги алоқаларни тартибга солиш - | Hizb-Uzbekiston.info\nHome›САҚОФИЙ БЎЛИМ›Эркак ва аёл ўртасидаги алоқаларни тартибга солиш\nМақоланинг ушбу сонида эркак ва аёл ўртасидаги алоқаларни Ислом шариати қандай қилиб тартибга солиши ҳақида сўз юритамиз.\nАёл эркакда, эркак аёлда нав ғаризасини қўзғатиши, қачонки эркак аёл билан ёки аёл эркак билан бирга бўлса, бу қўзғатиш муқаррар содир бўладиган иш эканини билдирмайди. Балки улар бирга бўлишса, ушбу ғаризани қўзғатиши аслий нарса эканини билдиради. Бинобарин бундай қўзғатиш бор жойда улар орасида жинсий алоқа ҳам вужудга келади. Бироқ, улар гоҳо бирга бўлишади-ю, бу ғариза қўзғалмайди. Масалан, тижорий айирбошлашда бирга қатнашишлари ёки касални операция қилишлари ёки биргаликда дарс олишлари ва шунга ўхшаш ишлар. Лекин шу ва шунга ўхшаш барча ҳолатларда улар ўртасида жинсий ғариза қўзғалиши қобилияти мавжуд бўлади. Қобилият мавжуд бўлади дегани қўзғатиш мавжуд бўлади дегани эмас. Балки улар бир-бирига навнинг давом этиши нуқтаи назаридан боқмай, эркаклик ва аёллик нуқтаи назаридан боқсалар қўзғатиш ҳосил бўлади. Шунинг учун аёл эркакдаги, эркак аёлдаги нав ғаризасини қўзғатиб юборишини аёлни эркакдан бутунлай ажратиб ташлаш учун сабаб қилиш мумкин эмас. Яъни, эркак ва аёлдаги нав ғаризасини қўзғатиш қобилияти борлигини умумий ҳаётда эркаклар ва аёллар жамланиши ва ўзаро ҳамкорлик қилишлари олдига тўсиқ қилмаслик керак. Яъни эркак ва аёл жамланса улар ўртасида ғариза қўзғалиши пайдо бўлиши мукаррардир, деган гумон билан эркак ва аёлни умумий ҳаётда жамланишларини (масалан бозорда бир бирига номаҳрам бўлган эркак ва аёл ўзаро олди сотди қилиши каби) тақиқлаб бўлмайди. Балки эркак ва аёл умумий ҳаётда жамланишлари ва ўзаро ҳамкорлик қилишлари зарур. Чунки бундай жамланиш ва ўзаро ҳамкорлик қилиш жамият учун, умумий ҳаёт учун жуда зарур. Бироқ, бу ўзаро ҳамкорлик икки томон ўртасидаги жинсий алоқани ва аёл билан эркак ўртасидаги алоқаларни тартибга солувчи низом асосида амалга оширилиши лозим. Бу низом эса, эркак ва аёл ўртасидаги алоқаларга навнинг давом этиши қарашидан келиб чиққан бўлиши зарур. Мана шундай низом билан умумий ҳаётда аёл ва эркак бирор монесиз жамланиши ва ўзаро ҳамкорлик қилиши мумкин бўлади.\nҲаёт фаровонлиги ва хотиржамлигини таъминлайдиган ҳамда аёлнинг эркак билан бўлган алоқаларини табиий равишда тартибга соладиган руҳий жиҳат Исломдаги ижтимоий низомдир. Чунки Ислом инсонга – унинг эркак ё аёллигидан қатъий назар – унда ғаризалар, туйғулар, майл-истаклар ва ақл мавжуд бўлган инсон, деб қарайди. Бу инсонга ҳаёт лаззатларидан фойдаланишга рухсат беради ва бу лаззатлардан кўпроқ насиба олишига монелик қилмайди. Лекин бу лаззатлардан жамоат ва жамиятни муҳофаза қиладиган, инсон фаровонлигини рўёбга чиқариш мақсадида инсонга олдинга юриш имконини берадиган тарзда рухсат беради. Агар оламда турли ижтимоий низомлар бор деб фараз қилинса, ёлғиз Ислом низомигина энг тўғри ижтимоий низом бўлади. Чунки бу низом нав ғаризасига инсон навининг давом этиши учун яратилган, деб қарайди. Бу низом эркак ва аёл ўртасидаги эркаклик ва аёллик алоқаларини шундай пухта тартибга соладики, бу ғариза ўзининг табиий йўлидан юриб, Аллоҳ уни инсонда яратишдан кўзлаган мақсадга олиб боради. Бир вақтнинг ўзида эркак ва аёл ўртасидаги алоқаларни тартибга солиб, эркаклик ва аёллик алоқасини тартибга солишни улар ўртасидаги барча алоқаларни тартибга солишнинг бир қисмига айлантиради. Бу тартиб эркак ва аёлнинг бирга жамланишидан юзага келадиган ўзаро ҳамкорлик жамоат, жамият ва шахсга яхшилик келтирувчи ҳамкорлик бўлишини таъминлайди. Шу пайтнинг ўзида ахлоқий қийматни рўёбга чиқаришни ва уни энг олий ғоя – Аллоҳнинг розилиги учун бўлишини таъминлайди. Шундагина поклик ва тақво ҳаётда бу икки жинс ўртасидаги алоқалар тариқатини белгилаб беради ва ҳаёт услублари ва воситаларини бу тариқатга бирор ҳолатда ҳам зид келмайдиган қилиб қўяди.\nИслом жинслар алоқасини, яъни эркак ва аёл ўртасидаги эркаклик ва аёллик алоқаларини никоҳ ва қўл остидаги чўрига чеклаб қўйган. Ушбу чегарадан чиқувчи ҳар қандай алоқани энг қаттиқ жазо тури билан жазоланадиган жиноят қилиб қўйган. Нав ғаризасининг жинсий жамланишдан бошқа кўринишлари бўлган оталик, оналик, фарзандлик, ака-укалик, амакилик, тоғалик каби алоқаларга рухсат берган ва уларни маҳрам-қариндошлар деб белгилаган. Эркакка рухсат бергани каби аёлга ҳам тижорат, деҳқончилик, саноат ва бошқа шу каби ишлар билан шуғулланишга, илм дарсларига ва намозларга қатнашишга, даъватни ёйиш ва булардан ўзга ишларни қилишга рухсат берган.\nИслом ҳаёт ишларида ва одамларнинг бир-бирлари билан ўрнатадиган алоқаларида эркак ва аёл ўртасидаги ҳамкорликни барча муомалаларда барқарор қилиб белгилаган. Ҳамма инсонлар Аллоҳнинг бандалари бўлиб, эзгулик ишларида, Аллоҳдан тақво қилишда, Унга ибодат қилишда бир-бирлари учун кафилдирлар. Оятлар Исломга даъват қилиш хусусида инсонга – унинг эркаклиги ёки аёллигидан қатъий назар – мурожаат қилади. Аллоҳ Таъоло айтади:\n“(Эй Муҳаммад) “Эй одамлар, албатта мен сизларнинг барчангизга Аллоҳ (юборган) элчиман” деб айт”. (Аъроф. 158)\nيَا أَيُّهَا النَّاسُ اتَّقُواْ رَبَّكُمُ\n“Эй инсонлар! Парвардигорингиздан қўрқингиз!” (Нисо. 1)\nيَاأَيُّهَا الَّذِينَ آمَنُوا اسْتَجِيبُوا لِلَّهِ وَلِلرَّسُولِ إِذَا دَعَاكُمْ لِمَا يُحْيِيكُمْ\n“Эй мўъминлар, Аллоҳ ва Унинг пайғамбари сизларни абадий ҳаёт берадиган нарсага (яъни динга) даъват қилар экан, уни қабул қилинглар”. (Анфол. 24)\n“Сизларга рўза фарз қилинди”. (Бақара. 183)\n“Намозни тўкис адо қилинглар”. (Бақара. 43)\n“(Эй Муҳаммад), сиз уларнинг молларидан бир қисмини олинг”. (Тавба. 103)\n“Албатта садақалар (яъни закотлар) Аллоҳ томонидан фарз бўлган ҳолда, фақат фақирларга, мискинларга, … берилур”. (Тавба. 60)\nوَالَّذِينَ يَكْنِزُونَ الذَّهَبَ وَالْفِضَّةَ\n“Олтин-кумушни босиб олиб, уни Аллоҳ йўлида инфоқ-эҳсон қилмайдиган кимсаларга аламли азоб «хушхабари»ни етказинг”. (Тавба. 34)\nقَاتِلُوا الَّذِينَ لاَ يُؤْمِنُونَ بِاللَّهِ وَلاَ بِالْيَوْمِ الآخِرِ\n“Аллоҳга ва охират кунига ишонмайдиган кимсаларга қарши жанг қилингиз!” (Тавба. 29)\nيَاأَيُّهَا الَّذِينَ آمَنُوا لاَ تَتَّخِذُوا آبَاءَكُمْ وَإِخْوَانَكُمْ أَوْلِيَاءَ إِنِ اسْتَحَبُّوا الْكُفْرَ عَلَى الإِيمَانِ\n“Эй мўъминлар, агар иймондан куфрни афзал билсалар, ота-оналарингиз ва ака-укаларингизни (ҳам) дўст тутмангиз!” (Тавба. 23)\nБу ва бундан бошқа оятлар аёл ва эркакка умумий бўлиб, бу амалларни бажаришда, ҳаттоки якка ҳолда бажариладиган намоз каби амалларни бажаришда ҳам, эркак ва аёл ўртасида жамланиш ҳосил бўлиши мумкин. Бу эса Ислом эркак ва аёлга юклаган ҳукмларни ва бажаришлари лозим бўлган амалларни бажариш учун улар ўзаро жамланишларига (яъни бир жойда бўлишларига) рухсат берганини кўрсатади.\nМақоламизнинг келгуси сонида эркак ва аёл жамланишидан келиб чиқадиган муаммоларни тартибга солиш мавзуси тафсилотларини ўрганишда давом этамиз.\nСолиха 20 Июнь, 2017 at 17:24 Ответить\nассалому алайкум. сайтингизга куйиб боратган материалларни укиб билимларимни билмаганларими тулдириб боряпман. лекин сайтга киришда базида кийнчилкла булади бошка усуллари йукми хабарлар билан танишиши\nSolih 21 Июнь, 2017 at 05:33 Ответить\nВа алайкум ассалом ва роҳматуллоҳ. Сизда агар телеграм бор бўлса, бизнинг телеграмдаги каналимизга қўшилиб олиш билан сайтда чиқаётган маълумотларни осон кузатиб боршингиз мумкин.


16 октябр 2021, Тошкент вақти: 15:58\n“Ўзбекчармпойафзали” уюшмаси маълумотига кўра, ҳозирги кунда мамлакатда юздан зиёд пойафзал ишлаб чиқариш ва шу каби корхона фаолият юритади.\n- Ўн йиллик имтиёз олиб ташлангани бизга катта зарба бўлди. Четдан олиб келадиганимиз хом ашёни ҳар бирига божхона тўлови 10 баробар ошди. Олдин 10 минг долларлик юк учун 200 доллар разтаможка тўлаган бўлсак, ҳозир 2 минг доллар тўлашга мажбур бўляпмиз. Бундан ташқари ишлаб чиқарувчиларга 5 фоизлик солиқ қўшилди. Ташқаридан кириб келган хомашёга божхона тарифлари ортиши сабаб махсулотимиз тан нархи ҳам ошиб кетди. Ўзимизда хомашё базаси йўқ. Четдан олишга мажбурмиз. Бошқа томондан чегаралар очилиб, контейнер-контейнер тайёр маҳсулотлар кириб кела бошлади. Биз улар билан конкуренция қилолмайдиган даражада қолдик. Ишчи ўринлар камайди, ишлаб чиқариш камайди, банкрот ёқасига келиб қолдик. Банкдан олган кредитларимизни тўлолмаяпмиз. Дебет йўқ. 2 миллиард сўм қарзимиз бор. Тўрт ойдан буён кирим йўқ, - дейди “Kokand Future shoes, OOO” корхонаси раҳбари Содиқжон Солиев.\nБухородаги болалар учун ортопедик пойафзал ишлаб чиқаришга ихтисослашган “Erkatoy-Bolajon, OOO” ширкати ҳам имтиёзлар муддати тугагач, касодга юз тутган.\nОлдин йилига 10 мингта пойафзал чиқарган бу ширкатнинг ишлаб чиқариш қуввати тўрт ой ичида икки баравар камайди.\nШиркат раҳбари Фотима Сайдуллаева Озодлик билан суҳбатда хомашёлар тугаб бораётгани ва корхона фаолияти вақтинча тўхтатилиши мумкинлигидан хавотир билдирди.\n- Биз болалар учун соғлом, ортопедик туфлилар ишлаб чиқарамиз. Шунинг учун сифатли тери ишлатамиз. Туркия, Хитой, Ҳиндистондан олиб келамиз. Илгари божхона тарифлари енгиллиги сабабли терининг 1 дециметри, яъни 10 сантиметрга 10 саниметр терининг нархи 920 сўмга тушган бўлса ҳозир 1 ярим минг сўмдан кўп бўляпти. Шунинг учун маҳсулотимиз тан нархи ошиб, ҳамма Хитойдан олиб келинган сифатсиз туфлини олишга ўтди, бизники ўтмай қоляпти. Ахир бизники ортопедик, Хитойдан келган туфлилар бизни болаларимизни майиб қилади. Шунинг учун ҳукуматимиз четдан тайёр маҳсулотларга божхона солиқларини ошириб, маҳаллий ишлаб чиқаришни қўллаб-қувватлаш учун четдан хомашёга солиқларни камайтирса яхши бўлар эди, - деди Фотима Сайдуллаева.\nБу корхоналар Ўзбекистон президенти 2009 йилнинг 28 январида имзолаган “Маҳаллий ноозиқ-овқат истеъмол товарлари ишлаб чиқариш кенгайтирилишини рағбатлантириш борасидаги қўшимча чора-тадбирлар тўғрисида”ги қарорида корхоналар фойда солиғи ва мулк солиғи, ягона солиқ тўловлари, ноозиқ-овқат истеъмол товарлари ишлаб чиқаришда фойдаланиладиган асбоб-ускуналар, бутловчи буюмлар, республикада ишлаб чиқарилмайдиган хом ашё ҳамда материалларни божхона тўловларидан 2018 йилнинг 28 январигача озод этилган эди.\nОзодлик билан суҳбатлашган корхона раҳбарлари бож имтиёзлари бекор бўлгани уларнинг келгусидаги режаларига қаттиқ зарба бўлаётгани, ишчи ўринларни кўпайтириш ўрнига қисқартиришга мажбур бўлишаётганини айтишди.\n- Президентимиз маҳаллий ишлаб чиқарувчиларни қўллаб-қувватламаса ҳаммамиз касод бўламиз. Минглаб одам ишсиз қолади, - дейди бухоролик тадбиркор Фотима Сайдуллаева.\nОзодлик “Ўзбекчармпойафзали” уюшмаси билан боғланди.\nИсми сир қолиши шарти билан Озодликка гапирган уюшма мулозимининг айтишича, тадбиркорлар кўтараётган муаммодан Ўзбекистон Вазирлар Маҳкамасидаги мутасаддиларнинг хабари бор.\n- Тадбиркорларга имтиёз ва имкониятлар берилиши тез кунда ҳал бўлади, бу бўйича тегишли ҳужжатлар имзоланиши кутиляпти, - деди “Ўзбекчармпойафзали” уюшмаси мулозими.\nБироқ масала қачон ҳал бўлади, ҳукумат қандай имтиёз ва имкониятларни бериш ниятида?\nБу саволга Озодлик “Ўзбекчармпойафзали” уюшмасидан аниқ жавоб ололмади.\n- Ўйлаймизки, минглаб ишчиларни ишсиз қолдириши мумкин бўлган бу муаммони президентимиз эътиборсиз қолдирмайди, муаммо тез ҳал бўлади, - деди “Kokand Future shoes, OOO” корхонаси раҳбари Содиқжон Солиев.


ДХМ Тахиатошда газ тармоғига улаш бўйича 100 га яқин оилага ёрдам берди- Kruz.uz\nДХМ Тахиатошда газ тармоғига улаш бўйича 100 га яқин оилага ёрдам берди\n16:53, 27.11.2019 824 0 Жамият\nСиз қаерда бўлсангиз, биз шу ерга бориб хизмат қиламиз!\nҚорақалпоғистон Республикаси Тахиатош тумани “Найманкўл” ОФЙ ҳудудида 2012 йилда табиий газнинг босими етмаслиги сабабли табиий газдан узулган ва қишлоқ аҳли суюлтирилган газ балонидан шу кунгача фойдаланиб келишмоқда эди. Шу йил ушбу ҳудудда ётқизилган газ қувурлари қайта таъмирланиб ва аҳоли уйларига қайтадан табиий газ билан таъминланадиган бўлди.\nДавлат хизматлари маркази ходимлари томонидан ушбу ҳудуд аҳолисининг муҳим эҳтиёж ва талабларини ҳисобга олиб, жойига чиққан ҳолда қисқа фурсат мобайнида 100 га яқин хонадонларни газ тармоғига улаш бўйича давлат хизматларини кўрсатишди.\n“Давлат хизматлари маркази ходимлари томонидан кўрсатилаётган бу каби эзгу ишлардан қишлоқ аҳли хурсанд бўлмоқда” – дейди Гарлыбай ота Нурымбетов\n-Қишлоғимизга бу йил табий газ келишини эшитиб кўнглим тоғдек кўтарилган эди. Лекин, даладан ҳосилларни йиғиштириш ишлари билан банд бўлиб, шундоқ хонадонимнинг ён томонидан ўтиб турган газ қувуридан табий газни уйимга улаш бўйича ҳужжатлар тайёрлашни кейинга суриб келаётган эдим.\n-Мана бугун Давлат хизматлари маркази ходимлари хонадонимга келиб мурожаатимни қабул қилишди ва газ тармоғига улаш бўйича техник шартларни қўлимга тутқазишди.\nМарказ ходимлари томонидан кўрсатилаётган бундай ғамхўрликларидан барча қишлоқ аҳли бирдек мамнун бўлди.


BBC Uzbek - Dunyo - Абу Ҳамза экстрадиция қарорини Британия билан АҚШ олқишлади\nАбу Ҳамза экстрадиция қарорини Британия билан АҚШ олқишлади\nСўнгги янгиланиш 25 сентябр 2012 - 12:45 GMT\nАбу Ҳамзанинг Америкага экстрадиция қилиниши билан боғлиқ ҳуқуқий "жанг" саккиз йил давом этган.\nСтрасбургдаги Инсон ҳуқуқлари бўйича Оврўпо маҳкамаси британиялик радикал уламо Абу Ҳамза ва яна тўрт террор гумондорининг АҚШга экстрадиция этилишларига қарши аризаларини рад этган.\nОврўпо маҳкамасининг қарорини Британия ва АҚШ ҳукуматлари олқишлаб чиққанлар.\nБу Инсон ҳуқуқлари бўйича Оврўпо маҳкамасининг сўнгги қарори бўлган.\nБритания Ички ишлар вазирлиги гумондорлар "имкони борича тез" Америкага экстрадиция қилинади, деб айтган.\nБундан олдин Британия маҳкамаси Абу Ҳамза, компютер мутахассиси Бабар Аҳмад ва яна уч кишини террор бандлари бўйича маҳкамага тортилиши учун АҚШга экстрадиция қилиш қарорини чиқарган, шу йил баҳорида Оврўпо маҳкамаси гумондорларни Америкага экстрадиция этилишига рухсат берган эди.\nАҚШ ҳуқуқ-тартибот органлари имом Абу Ҳамзага ўндан ортиқ банд бўйича айбловларни илгари сурган.\nЖумладан у Яманда ғарбликларни гаровга олишга алоқадорликда, шунингдек,1998-2000 йилларда Орегон штатида террористларни тайёргарликдан ўтказиш учун жамлоғлар тузиш ва терроризмни молиялаштиришда айбланган.\nАйни пайтда Абу Ҳамза Британияда зўравонликни тарғиб қилиш ва миллий низоларни қўзғаш айби билан етти йиллик қамоқ жазосини ўтамоқда.\nАбу Ҳамзанинг ҳимоячилари у Америкага берилган шароитда унга бир умрлик қамоқ жазоси берилиши мумкинлигидан, қамоқда ноинсоний муносабатларга дучор бўлишидан хавотирларини билдиришган.\nАбу Ҳамзанинг Америкага экстрадиция қилиниши билан боғлиқ ҳуқуқий "жанг" саккиз йил давом этди.\nАсли исми Мустафо Камол Мустафо бўлган Абу Ҳамза Мисрда туғилган.\nУ 1979 йил Лондонга муҳандисликка ўқишга келган.\n1990 йилларнинг бошида Афғонистонга кетиб, ўзининг айтишича, "кофирларга қарши муқаддас уруш"да қатнашади.\nУ Лондон шаҳридаги Финсбури парк масжидида имомлик қилиб, мусулмонлар орасида ўзининг ваъзлари билан танилади.\nАбу Ҳамза ўзининг терроризмга алоқадорлигини рад қилиб келади.\nАбу Ҳамза Америкага экстрадация қилинади


Хотин-қизлар муаммолари ечимида партия Қашқадарё вилоят кенгаши “Аёллар қаноти”нинг ўрни қандай?\nХалқ қалбига қулоқ солиш, одамларнинг дарду ташвишини тинглаш, муаммоларини ҳал этиш бугунги ислоҳотларнинг туб моҳиятини ташкил этмоқда.\nБу жараёнларда ЎзМТДП Қашқадарё вилоят, туман ва шаҳар кенгашлари ҳамда халқ депутатлари маҳаллий Кенгашларидаги партия гуруҳлари ҳам фаол иштирок этишга интилаётир. Хусусан, ўтган 6 ой давомида партиянинг “Аёллар қаноти” томонидан “Хизмат - беминнат” лойиҳаси доирасида 300 нафарга яқин хотин-қизлар қамраб олинди. Улар 59 та курсларда касб-ҳунар, чет тиллари сабоқлари ҳамда спорт турлари бўйича машғулотларда қатнашишди. Шунингдек, “Уйма-уй” лойиҳаси орқали 1000 дан ошиқ хонадонга кирилиб, аҳоли, айниқса, хотин-қизлар билан мулоқотда бўлишди, уларнинг гоҳ қувончига шерик бўлишган бўлса, гоҳида муаммоларига ечим излашди. Ўтган давр мобайнида лойиҳа доирасида хотин-қизларни қийнаётган 250 дан ошиқ муаммолар аниқланиб, аксарияти жойида бартараф этилди. Бирқ қисми бўйича тегишли ташкилот ва корхоналарга депутатлик сўровлари юборилди.\nТаҳлиллар шундан далолат беради-ки, мурожаатларнинг катта қисми мазмунига кўра, бандлик, уй-жой олиш ва таъмирлаш, тадбиркорлик билан шуғулланиш учун имтиёзли кредит олишда ёрдам бериш, моддий ёрдам ҳамда ижтимоий ҳимоя масалалари билан боғлиқ.\n“Уйма-уй” лойиҳаси доирасида партиянинг Миришкор туман кенгаши олиб борган амалий ишлар эътиборга сазовор. Партия фаоллари шу йилнинг айни даврига қадар 200дан ортиқ хонадонда бўлиб, бир қанча муаммога ечим топишга эришди. Бу жараёнда, айниқса, аҳоли бандлигини таъминлашга алоҳида эътибор қаратилаётир. Масалан, Миришкор туман Оққамиш маҳалласида яшовчи Гулнора Бободжаева мутахасисислиги бўйича иш сўраб мурожаат қилган. Қишлоқ хўжалиги соҳаси бўйича маълумотга эга фуқаро ўз йўналиши бўйича ишлашни истайди, лекин иш тополмай овораю сарсон. Партия вакиллари ва туман бандликка кўмаклашиш маркази вакиллари ёрдамида фуқаро Г.Бободжаева туман Фермерлар Кенгашига ишга жойлашди.\nЯна бир миришкорлик фуқаро Гулшан Саъдуллаева мурожаатида ўзининг ёлғиз она эканлигини айтиб, иш билан таъминлашда ёрдам сўраган. Ушбу масала юзасидан туман бандликка кўмаклашиш марказига мурожаат қилинди ва фуқарога ёлғиз оналар учун сақлаб қолинган бўш иш ўринлари тавсия этилди. Ҳозирда Г.Саъдуллаева иш билан таъминланди. Оиласига қўшимча даромад олиб келмоқда.\n- Хонадонларни ўрганиш жараёнида фуқаро Муқаддас Ёрқулованинг гаплари юракни эзди, - дейди ЎзМТДП Миришкор туман Кенгаши раиси Акмал Тошев. - Унинг 2004 йилда туғилган ўғли Азизбек Файзуллаев оёқ қисмининг чириши касаллигига чалинган. Уни даволатиш учун эса дори-дармон керак. Оиланинг топиш-тутиши ўзига яраша. Бу дард эса кутиб турмайди, кундан-кунга жиддийлашиб бораверади. Фарзанди дард чекаётганидан азобланган она ўз мурожаатида ўғлининг даволаниши учун керакли дори-дармонларни олиб беришда ёрдам сўраган. Натижада туман тиббиёт бирлашмаси шифокорлари касаллик ташҳиси аосида Азизбекнинг тиббиёт муассасасида даволаниши ва зарур дори-дармонлар билан бепул таъминлайдиган бўлишди.\nМиришкор туманида яшовчи Нигора Рўзиева ҳам “Уйма-уй” лойиҳаси масъулларидан хурсанд. У ёшлигидан тикиш-бичишга қизиқади. Бунга қўли анча келишади ҳам. У эски, бир тикишли қўл машинасида маҳалласидаги қиз-аёллар учун кўйлаклар, чопон, нимча ва кўрпа-кўрпача тикиб беради. Тиккан либослари ҳар қандай диди нозик кишига ҳам ёқади. Шу сабаб маҳалла қизлари ундан устозлик қилишини сўрайди. Шундай пайтда у қўли калталигидан уялади, янги машина сотиб олиш учун қандай қилиб кредит олишни билма боши қотади. ЎзМТДП Миришкор туман кенгаши “Аёллар қаноти” масъулларининг ташрифи, Нигорада умид уйғотди. Партия фаоллари билан ўтган суҳбат давомида уларнинг мақсад-муддаоларини тушунади ва ўз дардини уларга айтади. Банкдан имтиёзли кредит олишда ёрдам сўраб мурожаат қилади. Нигорадаги интилишни, иштиёқни кўрган партия масъуллари ва туман хотин-қизлар қўмитаси назорати остида мурожаат ижро учун Тўрон банкнинг Миршкор туман бўлимига юборилди. Буни қарангки, тез орада фуқаро Н.Рўзиевага банкдан 7 фоизлик 6 миллион 400 минг сўм миқдорида имтиёзли кредит ажратилиб, тикув машинаси дастгоҳлари билан бирга олиб берилди. Бугун Нигора нафақат оиласи фаровонлигига ҳиса қўшмоқда, балки маҳалласидаги тикишга қизиқувчи хотин-қизларга тикишдан сабоқ бермоқда.\nБугун юртимизда тадбиркорлик қилиб оилам фаровонлигига ҳисса қўшаман дегувчиларга йўл очиқ. Улар учун ажратилган имтиёзли кредитлар эса оилалар фаровонлигини оширишга, хотин-қизлар ва ёшларнинг касб-ҳунар ўрганишларига ёрдам бермоқда. “Уйма-уй” лойиҳаси доирасида ҳам ўтган давр мобайнида 20 дан зиёд ёзма мурожаат бўлди ва уларда айнан тадбиркорликни бошлаш учун имтиёзли кредит олишда ёрдам сўралган. Уларнинг айримлари тезликда қаноатлантирилган бўлса, қолган қисми асосида тегишли ташкилотларга депутат сўровлари юборилди.\nНишон туманидаги Пахтакор маҳалласида яшовчи Хурсанд Турсунова ҳам тадбиркорлик қилишни яхши кўради. Бозорда савдо бошлай деса уйдан узилиб чиқиб кетолмайди. Мол-ҳол, бола-чақа дегандай... У уйдан чиқмасдан пул топиш йўлларини уйлаб юрарди. ЎзМТДП Нишон туман кенгаши вакилларининг хонадонига бориши, унинг орзулари ушалишига кўмаклашди. У паррандачилик билан шуғулланиш мақсадида кредит олишда ёрдам сўраб, мурожаат қилди. Фуқаро мурожаати бўйича Микрокредитбанк туман бўлимининг кредит бўлимига мурожаат қилинди. Анчадан бери бошини қотираётган масала партия ҳамда маҳалла аралашувида тезда ҳал этилди. Айни кунда Х.Турсунова ўз ҳовлисида 500 та товуқ боқишни йўлга қўйган. Унинг бу иши сабаб, оила фарзандлари ишли, дастурхони тўкинлигига эришилди.\n- Асосий мақсадимиз - халқимизни ҳаётдан рози қилиш, эртанги кунга ишонч билан яшашларига эришишдан иборат, - дейди халқ депутатлари вилоят Кенгашига ЎзМТДПдан сайланган депутат Шермамат Ражабов. - Бунда партиянинг “Уйма-уй” лойиҳасининг алоҳида ўрни бор. Мазкур лойиҳа туфайли жойларда аҳоли билан бевосита мулоқотга киришяпмиз, мавжуд муаммоларни ўрганиб, ижобий ҳал қилишга ҳаракат қилаяпмиз. “Уйма-уй” лойиҳаси бу уйма-уй кириб юриш дегани эмас, балки фуқаролардан бўлаётган ҳар бир мурожаатга жиддий эътибор қаратиб, муаммога мутлоқ ижобий ечим топишдир. Бу йўлда барча депутат ва мутасаддилар ҳамжиҳатликда, бир ёқадан бош чиқариб ҳаракат қилса, кўзланган натижага эришиш мумкин.\nЎзМТДП Қашқадарё вилоят, туман ва шаҳар кенгашлари ходимлари ҳамда халқ депутатлари маҳаллий Кенгашлардаги ЎзМТДП гуруҳлари аъзолари ҳудудларни ижтимоий-иқтисодий ривожлантириш, аҳолига муносиб турмуш шароити яратиб бериш, айниқса хотин-қизлар муаммоларини ҳал қилишга кўмаклашаётгани аҳолининг партия ва депутатларга бўлган ишончини янада оширмоқда.


14 Октябрь 2021 11:35\nУ тадбиркор Жефф Безоснинг Blue Оrigin суборбитал Nеw Shepard экипаж аъзоларидан бири эди.\n«Star Trek» филмининг биринчи мавсумида капитан Кирк роли билан машҳур бўлган Шатнер New Shepardнинг иккинчи тақдимотида иштирок этди.\nAктёр космосдаги энг кекса одамдир. Парвозларни назорат қилиш идораси ташриф режага мувофиқ ўтганини маълум қилди. Aстронавт капсуласи Техасга қўнди. Маълумки, парвознинг барча иштирокчилари ўзларини нормал ҳис қилишади.\n«Сиз менга энг чуқур тажрибани бердингиз ... кўкрагим ҳиссиётларга тўла», деди у қўнганидан кейин капсула люкини очган Безосга. Парвоз бошланишидан олдин, актёр бўлажак синовдан бироз қўрққанини тан олди.\nШатнернинг парвози тахминан 10 дақиқа давом этди. Nеw Shepard космик кемаси 100 километрдан зиёд баландикка кўтарилди ва кўпчилик уни космоснинг чегараси деб билади. Қисқа вақт ичида экипаж вазнсизлик туйғусини бошдан кечирди ва Ернинг юмалоқ шаклларини кўрди.\nСафар олдидан Шатнер: «Космосга учиш, юлдузларга яқин бўлиш ва тортишиш кучи бўлмаган сирли куч бор. Мен космик кўринишни қидиряпман. Мен ер шарига назар ташлаб, унинг гўзаллигидан баҳраманд бўлишни хоҳлайман», - деган эди.


ҚИММАТГА ТУШГАН “МУҲАББАТ” - Darakchi\nЖИНОЯТ 25.07.2017, 11:04\nБирон бир ишни бошлаш осон кечмайди. Немисларда ҳам “ҳамма ишнинг бошланиши оғир” деган мақол бор. Қанча меҳнат, маблағ ва тинимсиз ҳаракат зарур.\nҲужжатларни тўғрилаш, маълум бир бинодаги фаолиятини йўлга қўйиш Дилшод Йўлдошевга ҳам осон кечмади. “Хоразм Юксак Тараққиёт” МЧЖни ташкил қилиб, унга раҳбарлик қилиш масъулиятини янада оширди, бироқ, бу ҳолат узоққа чўзилмади. Қўлга киритилган ютуқ, яъни, ишдан олинаётган даромадлар унинг хаёлини бузди. Хўжалик молларини сотиш дўкони, маиший хизмат кўрсатиш шахобчалари фаолияти ҳам бир текис йўлга қўйилди.\nБора-бора ҳаммаси изга тушди. Бундан мамнун бўлган Д. Йўлдошевнинг кўнгли яна бошқа нарсаларни ҳам тусай бошлади. Бу орада у Интизор Қўшшаева (фамилияси ўзгартирилган) исмли қиз билан танишиб, у билан анча пайт гаплашиб юрди. Бора-бора муносабатлар ҳам чуқурлаша борди. Шу зайлда вақт ҳам ўтаверди.\nИнтизор, йиғиб қўйган пулинг бўлса, менга бер. Бир режа тузганман. Уни амалга оширсам, катта даромад кўрамиз. Фойданинг бир қисми сенга тегади.\nАлбатта, ахир, мени яқин инсонимсан. Кўрасан, ҳадемай сенга уйланиб, биргаликда бахтли яшаймиз!\nХавотир олма, тўлайман! – дарҳол Интизорнинг гапини чўрт кесди Дилшод. – наҳотки менга ишонмасанг? Ахир кўриб турибсан, тинмай ҳаракат қилпман. Ҳали ҳаммасини қайтараман. Ошиғи билан!\nҲечқиси йўқ, муҳаббатимизнинг меваси дунёга келишига қарши эмасман. Режалаштириган ишлар битсин, дарров уйингга совчи жўнатиб, тўйни ҳам ўтказамиз.\nИшонч билан айтилган бу гапларга Интизор ишонди. Синглисининг номида бўлган пластик карточкани кўп зтмай қўлига тутқазди.\n— Ичида 11 000 000 миллион сўмдан ошиқ пул бор. Ишлатинг, лекин айтганингиздек даромадга мен ҳам шерикман.\nБу гапларга ишонган Интизор уни алдаши мумкинлигини хаёлига ҳам келтирмасди.\nОрадан маълум вақт ўтди. Бироқ, пулдан ҳам, фойдадан ҳам дарак бўлмади. Бунинг устига синглисининг контракт тўлови ҳам бор.\nИнтизор нима қилишини билмай боши қотди. Охири юрак бетлаб, шу ҳақда гапирди.\n— Синглимнинг пластиги...\nБу жавобдан кўнгли таскин топди. Дилшод ҳам ваъдасида туриб, контракт пулининг маълум қисмини тўлади.\nБекорга шубҳаланган эканман, яхшиям бу ҳақда ўзига билдирмаган эканман, уялиб қолардим, деганча ширин хаёлларда юраверди.\nДилшоднинг ширин сўзлари, қоп-қоп ваъдалири Интизорни эс-ҳушидан айириб қўйгани боис, бутун инон-ихтирёрини ҳам унга топширганини сезмай қолди. Хуфиёна учрашувлар ҳам ўз натижасини узоқ куттирмади. Интизор ҳам ўзида кутилмаган ҳолат юз бераётганлигини сезди. Бу ҳақда Дилшодга айтганида, у пинагини бузмади:\nАммо, ўша кундан бошлаб, Дилшоднинг унга бўлган имуносабати ўзгарган, ширин сўзлар, навозишлар ўрнини қўполлик, жаҳл, ғазаб эгаллаганди. Ҳатто бўлар-бўлмасга Интизорга қўл кўтаришни ҳам одат қилиб олди. Бу ҳам етмагандек, Интизорнинг гумонаси ҳам нобуд бўлди. Орадан бироз вақт ўтиб, яна шу ҳолат такрорланди. Бу гал ҳам худди шундай бўлди.\nИнтизор бунга йигитни асосий сабабчи деб биларди, чунки тез-тез ўрталарида юз берган жанжаллар, еган калтаклари, берган озорлари таъсирида боламдан айрилдим деб ўйларди. Сўнгги пайтларда ўрталаридаги келишмовчилик, ўзаро жанжаллар сони ортиб борарди. Дилшод ҳам баъзан дўконга келган мижозларга қўпол муомала қилар, ҳатто бир гал бу ҳолат катта жанжалга айланганди. Еган калтаги камдек, сочини ҳам кесиб ташлаганлиги алам қилган, бунинг устига ҳомиласидан ажралган Интизор ички ишлар бўлимига бориб, бўлиб ўтган ҳолат юзасидан ариза ёзиб, Дилшодга нисбатан қонуний чора кўришларини сўради.\nАриза асосида ҳолат батафсил ўрганилиб, унга нисбатан жиноий иш қўзғатилди. Аниқланган далиллар, суд тиббий экспертиза хулосалари, шифокорлар, гувоҳлар кўрсатмалари ҳам инобатга олинган ҳолда жиноят ишлари бўйича Урганч шаҳар суди томонидан ҳукм ўқилиб, судланувчи Д. Йўлдошевга нисбатан тегишли тартибда жазо тайинланди.\nУрганч шаҳар прокурорининг ўринбосари,\n“KOREAN AND MIGRATIONS” хусусий бандлик агентлигига оид жиноят иши бўйича расмий баёнот берилди\nНаманганда Бандлик маркази мулозимлари 273 миллион сўмни ўзлаштириб юборган\nНасиба кўзини тўйхонанинг тўрт томонига югуртириб эрини излай бошлади. Қани у? Тополмагач, ўрнидан турди-да, бутун ташвишларини унутиб шўх таронага рақс тушаётганларни оралаб, эшик томон юрди....\nҚизлар ётоқхонасининг юқори қаватига кўтарилаётганимда қаттиқ ҳаяжонланиб кетдим. Кўришмаганимизга ҳам анча бўлди. Қандай кутиб оларкин? Нимадан гап бошласам экан? Бу учрашувимиз нима билан тугаркин? Ҳар...\nСобира календарга қаради. Ўн еттинчи феврал… Эртага ўғли билан учрашади. Иккиларининг ҳам туғилган кунлари. Юрагини темир қўллар ғижимлагандек бўлди. Соғинган, жуда-жуда соғинган…Уч йил муқаддам…Собира ўзи...\nХалқимга ёрдам керак, унинг дардлари кўпТест синовларини муваффақиятли топширган Озод пойтахтдаги энг нуфузли тиббиёт институти талабасига айланди. Ўқишга янги қабул қилинганларни табриклаш маросими ҳашаматли залда...


Адвокат чуқур билимга эга бўлмаса, унинг ҳаракати беҳуда кетади\nРасм манбаси : abctv.kz\nБош Қомусимизнинг 116-моддасида “Айбланувчи ҳимояланиш ҳуқуқи билан таъминланади. Тергов ва суд ишини юритишнинг ҳар қандай босқичида малакали юридик ёрдам олиш ҳуқуқи билан кафолатланади. Фуқароларга, корхона, муассаса ва ташкилотларга юридик ёрдам бериш учун адвокатура фаолият кўрсатади. Адвокатурани ташкил этиш ва унинг иш тартиби қонун билан белгиланади”, дея қайд этилган.\nШу маънода айтганда, адвокат жиноят ишларини судда кўриш жараёнининг шундай бир иштирокчиси ҳисобланадики, унинг қатнашувисиз суд, яъни давлат ҳокимияти тўлақонли фаолият кўрсата олмайди. Адлия вазирлиги томонидан рўйхатга олиниб, нодавлат нотижорат ташкилоти сифатида фаолият кўрсатаётган адвокатлик фирмалари айнан шу тарзда иш олиб бормоқда. 2010 йилнинг 30 сентябрида Тошкент шаҳар адлия бошқармаси томонидан рўйхатга олинган “Gulyamov, Sadikov and partners” адвокатлик фирмаси ҳам ўз фаолиятини амалда белгиланган тартиб-қоидалар асосида ташкил этиб, аҳолига юридик хизмат кўрсатишнинг барча имкониятларини ишга солиб келмоқда. Фирма мурожаат қилувчи шахсларга олтита йўналиш — хўжалик ҳуқуқи, корпоратив ҳуқуқи, солиқ ҳуқуқи, фуқаролик ҳуқуқи, жиноят ҳуқуқи (иқтисодий жиноятлар), ташқи иқтисодий фаолият бўйича юридик ёрдам кўрсатади.\n— Адвокатура жуда қадимий ҳуқуқ институтларидан бири бўлиб, асрлар давомида инсоният унинг кўмагига эҳтиёж сезган, — дейди “Gulyamov, Sadikov and partners” адвокатлик фирмаси бошқарувчи шерик ўринбосари Фарҳод Раззоқов.\n— Юртимизда илк адвокатлик идораси Санкт-Петербургда таҳсил олган Абдунаби Қуролбой томонидан Қўқонда 1879 йилда “Ҳимоячилар филиали” номи билан ташкил этилган. Шу боис, у биринчи ўзбек адвокати сифатида эътироф этилади. Филиалда ўндан ортиқ адвокат ишлаган. Бундан олдин ҳам ватанимиз ҳудудида ҳимоя институти шаклланган бўлиб, фиқҳ илмидан хабари бор шахслар қозилар олдида тарафлар вакили сифатида иштирок этган. Бугун юридик хизматнинг алоҳида тури сифатида иш олиб бораётган адвокатлик фирмалари ана шу анъанани давом эттирмоқда. Жумладан, 5 нафар адвокат, 2 нафар ёрдамчи мутахассис фаолият кўрсатаётган фирмамизда турли жиноят ишлари бўйича айбланиб, “иши” судга оширилган фуқароларга, турли давлат ва нодавлат ташкилотларига юридик хизмат кўрсатилмоқда.\n“Gulyamov, Sadikov and partners” адвокатлик фирмасига мушкул вазиятда қолган, зиддиятлар қуршовидан чиқа олмаётган, юридик хизматнинг ана шу турига эҳтиёж сезган кўплаб фуқаролар ва юридик шахс вакиллари мурожаат қилади. Ҳар бир иш амалдаги қонунчилик талаблари асосида мукаммал кўриб чиқилиб, адвокатлар томонидан хулоса тайёрланади. Хулоса судга тақдим этиладиган ордерда акс эттирилади.\nМазкур адвокатлар жамоасига мурожаат қилган фуқаролар жуда кўп. Ҳар бир адвокатнинг йил мобайнида кўриб чиққан ишларидан чоғроққина жилд ҳосил қилинади. “Arazonda” масъулияти чекланган жамиятида юзага келган муаммо улар манфаатига ҳал қилинди.\n— Адвокат чуқур билимга эга бўлмаса, амалдаги қонунчилик талабларининг мослик жиҳатларини кўрилаётган иш билан мувофиқлаштира олмаса, унинг ҳаракати беҳуда кетади, — дейди “Arazonda” масъулияти чекланган жамияти директори Юрий Юрьев. — Адвокат тақдим этадиган ордерда унинг ваколати тўлиқ ифода этилмаслиги ишни ҳакамлик судига топшириш, даъво талабларидан қисман ёки бутунлай воз кечиш ва даъвони тан олиш, даъво предметини ёки асосини ўзгартириш, келишув битимини тузиш, ваколатларни бошқа шахсга топшириш (ишониб топшириш), протест келтириш тўғрисидаги аризани имзолаш, суд ҳужжатининг мажбурий тартибда ижро этилишини талаб қилиш, ундирилган мол-мулк ёки пулни олиш каби процессуал ҳаракатларни амалга ошириш чоғида ҳам намоён бўлади. Мазкур фирмада стратегик аҳамият касб этувчи қарор қабул қилинишига амин бўлдик. Тўла ҳуқуқли, узоқ муддатли, ишончли, юқори малакали мутахассислардан иборат “Gulyamov, Sadikov and partners” адвокатлик фирмаси хизматидан жуда миннатдормиз.\n— Ордер муайян иш юзасидан олинган топшириқни бажариш учун адвокатнинг махсус ваколатларни амалга оширишини тасдиқловчи ҳуқуқий ҳужжат саналади, — дейди Фарҳод Раззоқов. — Адвокат ордери битим асосида бажарилиши лозим бўлган ишнинг барча даврида амал қилади. Жиноят-процессуал кодексининг 53-моддаси, 5-қисмига асосан, ишда иштирок этиш ҳақида битим тузилган ёки тайинланган вақтидан бошлаб адвокат ҳимоячи вазифасини бажаришни рад этишга ҳақли эмас. Бу норма жиноят процессида ҳимоячи сифатида қатнашаётган адвокатга ҳимоясидаги шахснинг ҳуқуқ ва манфаатларини жиноий иш юритилишининг охирги босқичигача ҳимоя қилиш мажбуриятини юклайди, агар ҳимоя қилинаётган шахснинг ўзи буни рад этмаса. Мазкур норма бир жиноят иши юзасидан олиб борилаётган барча босқичларга тааллуқлидир. Бундан дастлабки тергов жараёнида тақдим этилган ордер шу ишнинг ҳал этилиши охирига етгунга қадар бўлган барча босқичларда (суриштирув, тергов, биринчи инстанция, апелляция, кассация, назорат) ҳуқуқий кучга эга, деган маъно келиб чиқишини унутмаслик зарур.\nДарҳақиқат, инсон ҳақ-ҳуқуқи, эркинлиги, ҳаётга меҳр-муҳаббати, тинчлиги ва осойишталиги ҳамма нарсадан устун ҳисобланади. Унга шундай имкониятни яратишда холис хизмат кўрсатаётган адвокатура институтининг роли ва мавқеи яна ҳам ошаверсин.\n2018-10-25 17:52:34 | 584 | 0 |\n2018-12-28 16:21:11 614 0\n2019-02-24 18:39:19 518 0\nФуқароларни сарсон қилган 1500 нафарга яқин давлат хизматчиси маъмурий жазо олди\n2018-12-28 19:35:14 563 0\n2018-09-12 12:05:15 626 0\n2019-03-29 20:37:47 525 0\n2019-02-05 10:07:08 563 0


Тиланчи аёллар ниятидан қайтмоқчи эмас\nИжтимоий ночор аҳволидан Президентга шикоят қилиш тараддудида Тошкентга иккинчи бор келган қўшкўпирлик тиланчи аёллар яна мамлакат раҳбари билан учраша олмай ортига қайтди.\nҚўшкўпирлик тиланчи аёллар - 46 ёшли Ойпошша Шомуродова ва 68 ёшли Солия Хўжабоева аввал ҳам Президентга шикоят қилиш учун Тошкентга келганди. Ўшанда улар не-не қийинчиликларга учраб, ниятига ета олмай Хоразмга қайтиб кетганди.\nБу галги сафар олдидан аёллар бир неча ой давомида тиланчилик орқасидан топган пулларини йиғиб борди. Шундан кейингина автобусда Тошкентга йўл олди.\n“Тошкентга келиб тушганимиздан ўзини Муҳаббат Аширова деб таништирган аёл бизни кутиб олди. Президентнинг ёрдамчиси эканини, бизга кўмак беришини айтди”, - дейди тиланчи аёллар.\nО.Шомуродованинг сўзларига қараганда, М.Аширова уларни вилоят прокуратураси ёнига олиб келган ва Президентга шикоят қилмасликни, акс ҳолда бошларидан ажралишини айтган. Шундан кейин Чилонзордаги ошхонага олиб бориб, сочи оқарган бир кишига топширган.\n“Аёл бу одамга бизни гум қилишни буюрди. Шунда биз қўрқиб кетдик. Кейин амаллаб қочиб қолдик. Юнусободда изимизга М.Аширова қўйган яна икки киши тушди. Яхши одамларнинг ёрдами билангина Хоразмга қайтдик”, - деди О.Шомуродова.\nС.Хўжабоева Тошкентга икки марта келиб-кетиш жараёнида анчагина қийналган бўлса-да, Президентдан ёрдам сўраш учун яна пойтахтга келишга қарор қилганини билдирди.\nТиланчи аёллар бунинг учун яна садақа сўраб, пул йиғишга киришганини маълум қилди.


Главная страница Satira - Самарқандда контейнер ичидан 2 нафар ёлланма ишчининг жасади топилди\nСамарқанд вилояти Пастдарғом туманидаги контейнер ичида 2 нафар ёлланма ишчинининг жасади топилди. Ҳолат юзасидан туман ҳокими бахциз ҳодиса сабабларини текшириш бўйича қарор қабул қилди.\nТуман ҳокимининг “Пастдарғом туманида бахциз ҳодиса сабабларини текшириш ва оқибатларини бартараф этиш чора-тадбирлари тўғрисида”ги қарорида келтирилишича, жорий йилнинг 17 ноябр куни “Балхиён” МФЙда жойлашган “Агрокимё таъминот сервис” МЧЖнинг кириш дарвозаси олдига ўрнатилган “металл контейнер” ичидан 2 нафар ёлланма ишчининг жасади топилган. Улар номаълум этиологик заҳарланиш оқибатида воқеа жойида ҳалок бўлган.\n“Пастдарғом тумани ҳудудида бу каби бахциз ҳодисалар содир бўлишининг олдини олиш мақсадида, унинг аниқ сабабларини текшириш, бу каби ҳолатларни олдини олишга қаратилган чора-тадбирларни белгилаш мақсадга мувофиқ ҳисобланади”, дейилади қарорда.\nШунингдек, қарорда туман масъулларига ҳодиса юзасидан комиссия тузиш ва бахциз ҳодиса сабабини ўрганиш вазифаси юкланган.\nАсака тумани ҳокимининг аҳоли билан номақбул тарзда суҳбатлашгани юзасидан изоҳ берилди\nТошкентда одамлар текин палов учун тартибсиз тиқилинч юзага келтиришди


Мукаммал саҳарликнинг тўрт сири - Darakchi\nМукаммал саҳарликнинг тўрт сири\nҲИДОЯТ САРИ 13.06.2017, 12:19\nЁғсиз гўшт, сут маҳсулотлари, шунингдек, сабзавотлар ва меваларни кўпроқ тановвул қилишингиз тавсия этилади. Саҳарлик чоғида меъёрда овқатланинг, ортиқча таомланишдан ва қийин ҳазм бўлувчи таомларни тановвул қилишдан сақланинг.\nДиетологлар саҳарлик учун оқсилга бой таомларни ейишни тавсия этадилар. Чунки улар инсонда тўқлик ҳиссини уйғотиб, қондаги қанд миқдорини меъёрлаштиради. Саҳарлик рўза тутишда муҳим ўрин эгаллайди, чунки кун давомида танамиз шу пайтда танаввул қилган таомларимиздан ҳосил бўлган қувватдан фойдаланади. Оқсилга бой овқатлар секинроқ ҳазм бўлгани учун, рўзадор инсон ўзини анча вақтгача тўқ ҳис қилиб юради. Шунинг учун саҳарликка ёғсиз гўшт, тухум, йогурт, творог, сут ва пишлоқларни истеъмол қилиш муҳимлигини ёдда тутинг. Рамазон ойида саҳарликка ёки ифторликка тузли, ўта ёғли ва қовурилган таомларни ейишлик ошқозон учун зарарли ҳисобланиб, унинг фаолиятига зарар келтириб, овқат ҳазм қилиш тизими билан боғлиқ касалликларни вужудга келтиради.\nШуни ёддан чиқармаслик керак, уйқудан олдин овқат ейишлик ёғ моддаларини тўпланишига олиб келади, чунки уйқу пайтида танада ҳазм қилиш фаолияти сустлашади. Шунинг учун ёғ тўпланишининг олдини олишда энг мақбул усул саҳарлик вақтида оқсилларга бой маҳсулотлар, сут маҳсулотлари, шунингдек, шўрваларни истеъмол қилиш керак.\nҲар куни саҳарлик вақтида камида 60 грамм пишлоқ истеъмоли танангиз учун манзур бўлади. Бунга қўшимча равишда, янги сабзавотларни ҳам енг, чунки уларда инсон тана учун керакли бўлган витаминлар ва микроэлементлар мавжуд. Бундан ташқари, саҳарлик чоғида кўпроқ суюқлик ичиш керак. Ичилиши керак бўлган суюқликнинг миқдори энг камида 600-700 мл. бўлиши тавсия этилади.\nРўза вақтида истеъмол қилинадиган овқатлар рўйхатидан дудланган таомларни, колбаса ва сосискаларни ҳамда зираворларни чиқариб ташлаганингиз маъқул. Чунки улар чанқоқ ҳиссини уйғотади. Шунингдек, саҳарликка ширинликларни емаслик ҳам тавсия қилинади, яхшиси, уларни ифторлик пайтида тановвул қилинг. Саҳарликда таомланишдан олдин ҳам, овқат еб бўлгандан кейин ҳам, бир стакан тоза сув ичинг.\nЮқоридагилардан хулоса сифатида, қуйидагиларни эслатиб ўтамиз:\n1. Саҳарлик вақтида ёғсиз гўшт, сут маҳсулотлари, сабзавот ва меваларни кўпроқ тановвул қилинг.\n2. Тонг отмасдан саҳарлик қилиш керак ва таомланиб бўлган заҳотиёқ ухлашга ётманг.\n3. Саҳарликни ўтказиб юборманг, акс ҳолда бу соғлигингиз учун ёмон таъсир кўрсатади.\n4. Ёғли, ширин ва қийин ҳазм бўладиган таомларни тановвул қилишдан чекланинг.


Тошкентдаги дори омборида 6 ширкатнинг моли ёнди\n09 май 2021, Тошкент вақти: 02:51\nТошкент шаҳри Олмазор туманидаги дори-дармонлар сақланадиган каттагина омборда юз берган ёнғинга, ИИВ изоҳича, қисқа туташув сабаб бўлган. Asklepiy, Gestiya Business, Amik Pharm, Neville Servis, Pharm Abidint ва Nika Farm ширкатлари ижарага олган омборнинг 5 минг квадрат метридаги маҳсулот ёниб кетди. Айрим манбалар, бу ёнғин қасддан содир этилганини тахмин қилмоқда.\nЎзбекистон Ички ишлар вазирлиги Тошкент шаҳрининг Олмазор тумани Байроқтол кўчасидаги 15-уйда жойлашган дори-дармон омборида 21 октябрь куни содир бўлган ёнғин қисқа туташувдан чиққанини маълум қилган.\nШунингдек, ИИВ расмий хабарида тонгги соат 4 да рўй берган ёнғинда ҳеч ким жабрланмагани қайд этилган.\nБу ҳақда ИИВ матбуот хизматига таянган Kun.uz ва Uzmetronom Интернет нашрлари хабар қилди. (21 октябрь оқшомида ИИВнинг айни хабар чоп этилган Интернетдаги саҳифаси 22 октябрь куни кун давомида очилмади – таҳр.) Озодлик ИИВ матбуот хизматидан бу борада бирор маълумот олишга муваффақ бўлмади.\nАммо, айни хизматга таянган Ўзбекистондаги Интернет нашрлари Asklepiy, Gestiya Business, Amik Pharm, Neville Servis, Pharm Abidint ва Nika Farm ширкатлари ижарага олган омборнинг 5 минг квадрат метри ёниб битгани, айни дамда етказилган зарар кўлами аниқланаётганини хабар қилди.\nНоми тилга олинган ширкатлар ҳозирча ёнғиндан кўрилган зарар миқдори ҳақида аниқ маълумот бермаётир.\nЖумладан, бу ширкатлар орасида энг йириги бўлган Asklepiy ширкати маъмуриятидан: “Ҳозир омборларимиз ёпиқ, қачон очилиши ҳам номаълум” деган жавоб олинди.\nСамарқандда рўйхатдан ўтган бу ширкатнинг эгаси сифатида эса Мирзашароф Толибов деган ишбилармоннинг номи тилга олинмоқда.\nЎзбекистон куч ишлатар тузилмаларидаги хос манбаларига таянган Uzmetronom Интернет нашрининг ёзишича, Толибов омборлари ёниб кетган яна беш ширкат — Gestiya Business, Amik Pharm, Neville Servis, Pharm Abidint ва Nika Farm ширкатларининг ҳам эгасидир.\nТошкентдаги дори-дармон омборида чиққан ёнғиндан хабар қилаётган манбалар Ўзбекистон ва Россия бизнес доираларида бироз баҳсли кўринган бу самарқандлик ишбилармонга қарашли омбордаги ёнғин қасддан содир этилган, деган иддао илгари сурилмоқда.\nAsklepiy ширкатининг Самарқанд шаҳридаги бош қароргоҳи ижрочи директори Абдуазиз Рустамов ширкатнинг ишбилармон Мирзашароф Толибовга қарашли экани ҳақидаги ахборотни инкор қилмади.\nМухбир билан суҳбатда ёнғин ва унинг қасддан содир этилаётгани ҳақидаги иддаоларга изоҳ бермаган Рустамов: “ИИВ берган маълумот тўғри. Ёнғин қасддан содир этилган деб ўйламайман. Мирзашароф Толибовни Тошкентдаги идорадан топишингиз мумкин”, дейиш билан чекланди.\nAsklepiy ширкатидан ташқари омбори ёнган яна 5 ширкат ҳам айни шахсга тегишли экани ва уларнинг бир жойга жойланган омборларидаги ёнғин бир-бирига алоқадор бўлиши мумкинлиги ҳақидаги иддаолар борасида номи тилга олинган ширкатлардан бирор маълумот олишнинг имкони бўлмади.\nТолибовга тегишли, деб берилган телефон рақами орқали Тошкентдаги идорага боғланган Озодлик мухбирига жавобан раҳбарнинг командировкага кетгани, қаерга кетганию қачон қайтиши ҳақида ҳеч қандай маълумот берилмаслиги айтилди.\nҚизиғи, 6 та йирик фармацевтика ширкати омборида бир вақтда содир бўлган ёнғин сабабларини очиқлаган Ўзбекистон Республикаси ИИВ расмий сайти ҳам 22 октябрь кун давомида очилмади. Вазирликка бунинг сабабни аниқлаш учун қилинган мурожаатларга аниқ жавоб берилмади.\nUzmetronom нашрида берилган иддаоларда, Asklepiy ширкати бир неча Россиядаги ҳамкорлари сўрови билан Ўзбекистон ҳуқуқ-тартибот идоралари назоратига олингани айтилган.\n“Asklepiy ширкати устидан хорижлик ширкатлар сўрови билан бир неча бор ўтказилган текширувларда негадир ҳар доим муаммоларга “панжа орасидан қаралган”, деб ёзади, жумладан, мунтазам равишда Ўзбекистон ҳуқуқ-тартибот идораларидаги манбаларига таяниб хабар қиладиган Uzmetronom Интернет нашри.\nAsklepiy ширкатининг бир йиллик товар айланмаси 100 миллион АҚШ доллари атрофидадир ва бу ширкат Осиё, Европа, Россия ҳамда АҚШдаги 150 етакчи фармацевтика ширкатларининг Ўзбекистондаги дистрибьютери ҳисобланади. Шунингдек, бу ширкат Ўзбекистонда давлатга қарашли йирик Dori-Darmon фармацевтика ширкатининг асосий рақиби кўрилади.


138 млн доллар! Сурхондарёда "Тўпаланг" сув омборидан ичимлик суви учун 361 км қувур тортилади — Sof.uz\n138 млн доллар! Сурхондарёда "Тўпаланг" сув омборидан ичимлик суви учун 361 км қувур тортилади\n12.08 08:33 130 Жамият\nПрезидентимиз 2 июнь куни Сурхондарё вилоятига ташрифи чоғида «Тўпаланг» сув омборидан ичимлик суви тармоғи тортиш бўйича кўрсатма берган эди. Шунга мувофиқ, дастлабки лойиҳа ишлаб чиқилди.\nЛойиҳага кўра, «Тўпаланг» сув омборининг қуйи қисмида босимни сўндириш, сувни тозалаш ва тарқатиш иншоотлари қурилади. У ердан туманлардаги сув тақсимлаш узелларигача жами 361 километр қувур тортилади. Бу тизим самарасида Сариосиё, Денов, Шўрчи, Қумқўроғон, Жарқўрғон, Бандихон, Қизириқ, Шеробод, Ангор, Музработ, Термиз туманлари ва Термиз шаҳридаги 1 миллион 700 минг аҳолининг сув таъминоти яхшиланади.


9 июн 2015, Тошкент. Энг йирик алоқа оператори Beeline Gold ва Platinum имтиёзлар карталарининг эгалари Beeline Club шериклари ҳисобланган – бир қатор туроператорларнинг хизматларига чегирмалардан фойдалана олишлари ҳақида маълум қилади.\nOtdohnem.uz туристик агентлиги хизмат кўрсатишга чегирмаларни тақдим этмоқда, ҳусусан, меҳмонхонани брон қилишда 5% ҳамда аэропортга/аэропортдан трансферга 100% чегирмани.\nAznur Travel тўлиқ турнинг қийматига Platinum картаси бўйича – 10%, Gold картаси бўйича – 7% чегирмаларни тақдим қилади. Чегирмалар авиаучишлар, консуллик божлар ва трансферларнинг қийматига нисбатан қўлланилмайди.\nТуристик хизматларнинг барча турларига 5% чегирмани Gold ва Platinum карталарининг эгалари Berkana-Tour LTD да олишлари мумкин бўлади.\n22:46 Mamma Mia ресторани Beeline Club карталари эгаларига чегирмалар тақдим этади\n22:59 Rohat Hotel Beeline Club карталари эгаларига чегирмалар тақдим этади


Тарихий-маданий обидалар | paxtachi.uz\nДабусия (Дабусқалъа) қўрғони\nЗарафшон дарёси соҳилида бир муқаддас жой бор. Билганлар уни эъзозлаб, «Авлиё Ота» деб улуғлайди. Уни Дабус, Дабусия қалъаси, Дабус, Дабусқалъа, Даҳбусқалъа деб ҳам аташади. Айтишларича, қадимда бу ерда улкан шаҳар бўлган. Аммо бугунги кунда бу ерда на шаҳар бор, на одамлар яшайди. Кенг ҳудуддан иборат майдонда сон-саноқсиз қабрлар мавжуд. Вайронага айланган шаҳар тупроқ остида қолган. Дабусқалъа деб ном олган улуғ шаҳарнинг бисотида ёлғиз ёдгорлиги – Имом Баҳра Ота мақбараси бор. Лайлаклар бино тепасида бир жуфт ин қурган.\nМўйсафид Жанубу Шимолни боғлаган Буюк Ипак йўли билан сарҳадсиз чўлни Дарвозақир туташтиради. Унинг бағрини кесиб ўтган қадимий йўл чўлнинг қоқ марказига қадар чўзилиб боради. Биёбон белидаги бу тилло камарнинг бўйларида бирорта ҳам дарахт йўқ. Тангадай соя ташлайдиган довдарахт сувга ташна бу қақроқ дашт тупроғининг пешонасига битмаган бўлса на чора?! Бир-биридан жой талашиб ястанган қирлар чўлга ташриф буюрган кимсага бағрини кўз-кўз қилиб қучоғига чорлайди. Дашт қўйнидаги шувоқ ва исириқлар, сўнгсиз далалар узра парвоз қилаётган қушлар томошаси билан хаёлни банд этган ташвишлар сўнгги қир узра бир жаннатмакон гўшага рўбарў қилади.\nИмом Баҳра ота\nАллоҳнинг ҳар бир бандаси ўз Ватани тарихини, хусусан, ана шу муборак масканнинг ажралмас бир парчаси бўлмиш ўзи туғилиб камолга етган мўътабар диёр тарихини билиши бениҳоя зарур. Шунингдек, ҳар бир киши ўзи улғайган замин ҳудудидаги зиёратгоҳлар ҳамда ҳадиси шарифда ёзилганидек, ҳар бандага охиратни эслатадиган мозорларда тупроқ бўлиб ётган азиз авлиёлар тўғрисида мукаммал тасаввурга эга бўлмоғи шарт. Чунки бу ҳар бир кишининг инсоний бурчидир.\nXX асрнинг биринчи чораги охирларида сиёсий майдондаги кураш ўзгача тус олди. Ғалаёнлар жараёнида кучайган жангу жадаллар туфайли юз берган даҳшатли тўнтариш ўз ҳукмини ўтказди. Занжирлари зил, дардчил эрксизлик ҳамда билмаслик заминида кўпчиган нодонлик сабабли тафаккур осмонини шубҳалар пардаси қоплади. Армонли йиллар соясида тасаввурлар бирмунча хира тортди.


1. "Кўзи қувонди" - ибораси яна қайси ибора билан мос келади?\n2. Ундалма оҳанг билан ажралиб айтилса ундалмадан кейин қандай тиниш белгиси қуйилади?\n4. “Ҳар нарсанинг янгиси яхши, дўстнинг эскиси” Ушбу гап тузилишига кўра қандай гап?\n5. “Ҳар нарсанинг янгиси яхши, дўстнинг эскиси”. Ушбу гап тузилишига кўра қандай гап?\n6. От ва отлашган сўзларга қўшилиб, асос қисмда ифодаланган нарса, белги-хусусият, ҳаракат-ҳолатларнинг 3 шахсдан бирига қарашлилигини билдирган шакллар ... дейилади.\n7. Инсон ўз умрининг ҳисобли эканлигини ҳамиша кеч англайди. Ушбу гапда ясама сўзлар қайси сўз туркумидан ясалган?\n8. Гапнинг кесими бош келишикдаги от билан ифодаланиб, боғловчи ёки кесимлик қўшимчаси бўлмаса, ёзувда эгадан кейин қандай тиниш белгиси қўйилади?\n9. Икки ва ундан ортиқ мустақил сўз грамматик ва маъно жиҳатдан бирикиб, нима ҳосил қилади?\n11. Исмларга қайси сўз туркумлари киради?\n12. Битишув услубида боғланган сўз бирикмалар қаторини топинг.\n13. Яхши қиз – ёқадаги қундуз. Гапида эга, кесим ўртасида тире ишлатилиш ҳолатига кўра изоҳланг.\n14. "Пиёда юриш фойдадан ҳоли эмаслигини биламан." Гапда қайси равиш тури қўлланилган?\n15. Тақлид сўзлар қатнашган гап қаторини аниқланг.\n16. Қуйидаги сўз бирикмаларидан ҳолли бирикмани белгиланг.\n17. «Йигитнинг бахтини меҳнат очар»\n18. "Сиз ишонаверинг, мен бу ишларни албатта бажараман." Келтирилган ушбу гапдаги модал сўз қандай маънони ифодалаган?\n19. Кўриш мумкин бўлган ҳаракат ёки ҳолат тасвирини ифодалайдиган тақлид сўзлар берилган қаторни аниқланг.\n20. Уят ўлимдан қаттиқ. Гапида қаттиқ сўзи кесимнинг ифодаланишга кўра қайси шаклда қўлланган?\n21. Эгалик қўшимчалари асосида ясалган сўз бирикмасини топинг.\n23. "Ҳам" юкламаси ҳақида қайси фикр тўғри?\n24. Куйинди, куюнди, сўзлари ўзаро қандай фарқланади?\n25. Гапдан англашилган фикрнинг тартибини билдирган модал сўзлар қаторини аниқланг.


Хабиб Нурмагомедов instagram орқали қанча даромад топганини биласизми? » Navoiy viloyati Jismoniy tarbiya va sport boshqarmasi\nASOSIY » JAHON YANGILIKLARI » Хабиб Нурмагомедов instagram орқали қанча даромад топганини биласизми?\nАвтор: admin от 20 ноябрь, раздел: JAHON YANGILIKLARI, просмотров 544\nForbes instagram даги реклама шартномалари бўйича энг кўп даромад топган россияликлар рейтингини эълон қилди.\nUFC енгил вазн тоифасидаги чемпион Хабиб Нурмагомедов рейтингда еттинчи ўринни актриса Aнна Хилкевич билан бўлишди. Иккаласининг даромади 570 минг долларни ташкил қилди.\nЖангчи рейтингда продюсер Яна Рудковская (560 минг) ва блогер Виктория Бонюни (410 минг) ортда қолдирди.\nРейтингда биринчи ўринни телебошловчи Ксения Собчак эгаллади. Унинг йиллик даромади 1,6 миллион долларни ташкил этади. Иккинчи ва учинчи ўринлар Регина Тодоренко ва Ольга Бузовага (ҳар бири 860 минг) тегишли бўлди.


Сингапур президенти истеъфога чиқди\n10:12 / 31.08.2017\nСингапур президенти Тони Тан 31 авгст куни расман ваколатларидан истеъфо берди. У олти йил давлатни бошқарди. Янги давлат раҳбари сайлови 23 сентябрда бўлиб ўтади. Унда 3 нафар номзод иштирок этади.\n77 ёшли сиёсатчи Сингапур энг янги тарихидаги 7-президент бўлди. У 2011 йилги сайловларда ғалаба қозонган эди. Ўшанда, биринчи марта президентлик учун бир неча киши даъвогарлик қилганди. Бунгача президентлик сайловлари муқобил номзодларсиз бўлиб ўтар эди. Тони Тан турли йилларда бош вазир ўринбосари, мудофаа вазири, Давлат инвестиция корпорацияси (GIC) ижрочи директори лавозимларида ишлаган.\nМамлакат конституциясига мувофиқ, шаҳар-давлатда президент ҳокимияти чекланган, мамлакатни амалда бош вазир бошқаради. Давлат раҳбари бюджет лойиҳасига вето қўйиш, ҳукумат лавозимларига тайинлаш, судланган жиноятчиларни авф этиш ҳуқуқига эга ҳамда мамлакат олтин-валюта захиралари ҳимоячиси ҳисобланади. Ҳукумат қарорлари камдан-кам ҳолларда муҳокама қилинади.


11:20 / 13.10.2017\nГап-сўзларидан ёлғон гапираётганга ўхшамайди. Олий ва ўрта махсус таълим вазирликлари-ю соғлиқни сақлаш вазирликларида таниш-билишлари сероблигини, бир оғиз гап билан хоҳлаган коллежга ўқишга жойлаши ёки бир бир ўқишдан бошқасига кўчириб бериш унинг учун арзимаан иш эканлигини айтиб турибди. Қолаверса, тиббиёт коллежида шунча йил ишлагандан кейин танишлари кўп бўлиши мумкин-ку! Менимча, шунинг учун ҳам унга бемалол ишониш мумкин.\nШоҳруҳдан эшитганлари Муҳиддин (исм-фамилиялари ўзгартирилган)га қанот бағишлагандек бўлди. Ахир Қорателпак қурилиш касб-ҳунар коллежида ўқийдиган укасини Шаҳрисабз тиббиёт коллежига ўтказиш масаласида анчадан бери бош қотириб келаётган бўлса-да, ҳеч иложини қилолмаётган эди. Шу сабабли Шоҳруҳ орқали унинг таниши Қамариддин билан учрашди. Қамариддин Шоҳруҳнинг айтганларини такрорлади. Укасининг ўқишини кўчириш масаласини вазирликдаги танишлари орқали ҳал қилиб беришни ваъда қилди ва хизматига 800 АҚШ доллари сўради, деб ёзади “Ҳуқуқ” газетаси.\nЯхши хабар ҳам, нохуши ҳам тез тарқайди. Ўрта махсус касб-ҳунар таълими муассасаларига ўқишга кириш иштиёқидаги ёшларга ёрдам берувчи ёки ўқишни бошқа йўналишдаги касб-ҳунар коллежидан тиббиёт коллежига кўчириш масаласини ҳам зумда ҳал қилиш қўлидан келадиган “ҳожатбарор домла” ҳақидаги миш-мишлар зумда урчиб, шунга яраша талабгорлар ҳам пайдо бўла бошлади.\nХуллас, “ҳожатбарор”га Китоб туманида яшовчи бир фуқаро учрашди. Қамариддин унинг ўғлини тиббиёт коллежига танишлари орқали киритиб қўйишга сўз берди ва эвазига аввал 1000, икки ойдан кейин яна 800 АҚШ долларини олиб, ваъдани қуюқ қилди. Кўп ўтмай эса Муҳиддин орқали ўзи билан танишган яна бир фуқаронинг ўғлини Шаҳрисабз тиббиёт коллежига жойлаб қўйишни ваъда қилди. Бу билан у 700 АҚШ долларини қўлга киритди.\nКейинчалик яна бир фуқаронинг ишончига кирди ва унинг қизини Пастдарғом тиббиёт коллежига киритиб қўйиши ҳақида лоф уриб, ундан 1000 АҚШ долларини ундирди. Кейинчалик эса худди шундай ваъдалар билан Чироқчи туманида истиқомат қилувчи фуқарога қизини ўқишга жойлаш қўлидан келишини айтиб, бунинг эвазига 1100 АҚШ долларини тамагирлик билан қўлга киритди...\nБу рўйхатни яна анча давом эттириш мумкин. Умумий ҳисобда эса Қамариддин Бойзоқов 30 нафарга яқин фуқародан турли ваъдалар бериш орқали 17 минг 450 АҚШ долларига яқин валюта ҳамда 3 млн. 300 минг сўм пул маблағларини тамагирлик йўли билан ундиради.\nАфсуски, унинг жиноий қилмишлари шулардангина иборат эмас экан. Аниқланишича, Қамариддин Бойзоқов 2014-2017 йиллар давомида 24 нафар фуқаронинг фарзандларини ўқишга киритиш мақсадида, уларнинг ўқишлари бошқа таълим муассасаларидан тиббиёт коллежларига кўчирилганлиги тўғрисида Ўрта махсус касб-ҳунар таълим маркази директорининг биринчи ўринбосари ҳамда Соғлиқни сақлаш вазирлиги фан ва ўқув юртлари бош бошқармаси бошлиғининг номидан расмий ҳужжатларни қалбакилаштириб, Қашқадарё ва Самарқанд вилоятлари ўрта махсус касб-ҳунар таълими бошқармаларига ижро этиш учун юборган экан. Шунингдек, уч нафар абитуриентни Қарши тиббиёт коллежига ўқишга киритиш мақсадида уларнинг бошқа таълим муассасаларида таълим олганликлари ва ўқишларини кўчириш билан боғлиқ расмий ҳужжатлар, яъни буйруқ, рейтинг дафтарчаси ҳамда муҳрларни қалбакилаштириб, тиббиёт коллежига тақдим қилишнинг ҳамда шу йўл билан уларнинг ўқишга қабул қилинишларининг ҳам уддасидан чиққан.\nБундан ташқари, Қ.Бойзоқов жорий йилнинг февраль ойи бошида Пастдарғом туманида жойлашган умумий овқатланиш жойида жамиятда юриш-туриш қоидаларини менсимасдан, ҳеч бир сабабсиз билан фуқаро билан жанжаллашиб қолади. “Рақиб”ини уради ва соғлиғининг бузилишига сабаб бўлган енгил шикаст етказиб, безорилик қилади.\nЖиноят ишлари бўйича Пастдарғом туман суди ЖКнинг бир нечта моддаси билан айбланган Қамариддин Бойзоқовга 7 йил муддатга озодликдан маҳрум қилиш жазосини тайинлади. Шунингдек, у фуқаролардан олган пуллар пора предмети ҳисоблангани сабабли давлат фойдасига ундириш белгиланди.


ИнтерФУТБОЛ :: «Монца» - «В» серия фаворити\n«Монца» - «В» серия фаворити\nОдатда, асосий эътибор «А» серияга қаратилиши туфайли Италиянинг қуйи дивизиони диққат марказидан четда қолаётгандек туюлади, бироқ бу мавсум ушбу турнирни кўздан қочирмаслик тавсия этилмоқда. У ердаги иштирокчилар рўйхатига назар солинг: кимдир «А» сериядан тушиб, яна қайтишга интилмоқда, айримлар эса «паст»дан чиқиб, «В» сериядан транзит сифатида фойдаланишмоқчи (сўнгги йилларда бунақаси кўп учрамоқда), учинчи тоифа - ниҳоят, «плей-офф»да ғолиб чиқишни ўйламоқда. Оромларни ўғирлаган бош жамоа сифатида Милан яқинидаги шаҳарда асос солинган, ўтган мавсумни «С» серияда ўтказган «Монца» кўрилмоқда. Ушбу клуб ҳозиргача элитада иштирок этмаган, анча муддат «В» серияга чиқишни ҳам уддалай олмаган, аммо ҳозир тарихида илк бор даражасини юксалтиришга яқин турибди. Унинг таркибига эса «А» сериянинг манаман деган жамоалари ҳавас қилишса арзийди. Football.ua тақдим этаётган қуйидаги мақола айнан «Монца» ҳақида.\nБундай қудратга эга бўлиш сабабчилари - футбол ихлосмандларига номи таниш бўлган хўжайинлардир: Сильвио Берлускони ва Адриано Галлиани (аслида, клубни Сильвионинг укаси Паоло Берлускони бошқаради). Улар «Милан» билан катта ютуқларга эришиб, жамоани тарк этишганди, бироқ футболдан кетишни ўйлашмади. Монца - улар учун янги тарих яратиш воситасига айланди. Берлускони яна бир бор ўзини оммага эслатишни истаётган бўлса, Галлиани Монцадан чиққан шахс сифатида маҳаллий жамоага мухлислик қилишини ҳеч қачон яширмаган.\n2018 йилнинг сентябрида «Монца» ушбу функционерлар қўлига ўтди. Дастлабки қадамлар ўсмирларни кашф этишга қаратилди: Берлускони таркибга фақат итальянлар жалб этилиши, футболчиларга зирак тақиш, татуировка чиздириш ва ноодатий соч турмакларини тақиқлади. Дастлабки босқичда ушбу тартибга амал қилинди, вақт ўтгани сайин натижалар биринчи даражага чиқди. Мавсум-2018|2019да «Монца» «миссия»ни уддалай олмади, лекин бир йилдан сўнг «С» серияда ўз гуруҳида ғолиб чиқди, етакчиликни эгаллади, асосий рақобатчисини 16 очко фарқ билан ортда қолдирди.\nМуваффақиятлар замирида фаол трансфер сиёсати ётганди. «Монца» ҳар йили ёзда таркибини янгилади, тажрибали футболчилар (дарвозабон Ламанна, ҳимоячи Палетта, ярим ҳимоячи Ригон) чақирилди. «В» серия мавсум арафасида сарфлар ошди, бозорда 15,7 млн. ҳаражат қилинди. «Осиек»дан 4,5 млн. эвазига Марич олиб келинди, «Коринтианс»дан 4 млн.га Карлос Аугусто жалб этилди - соф итальянлардан таркиб тузиш ғояси ўз ўрнини заруратга бўшатди.\nБрокки ва фахрийлар\nМураббийликда ишлаётган шахс хўжайинларга «Милан»даги фаолиятлари орқали яхши таниш. Кристиан Брокки - «россонерилар» тарбияланувчиси, қадрдон клубида 6 мавсум ўйнаган, сўнгра ёшлар жамоаларига устозлик қилди. Михайлович истеъфога чиқарилганидан сўнг Брокки маълум муддат «Милан»нинг асосий таркибини ҳам бошқарди, аммо муваффақиятга эришолмади. Кейинчалик мавсум-2016|2017да «Брешия»да ҳам ишлари юришмади.\nФарқ шундаки, янги иш жойида Броккига ишонишади. Жорий мавсумни жамоа қаторасига тўртта дуранг билан бошлади, 5-турда эса «Кьево»га ютқазди. Албатта, кўпчиликка таниш баҳоналар ўз ўрнида ишлатилди: мавсум бошида «Монца»нинг 8 футболчиси коронавирусга чалинди, натижаларнинг қониқарсизлиги шундан эди. Шунга қарамай, Берлускони ва Галлиани хулоса чиқаришга шошилмадилар.\n«Монца»нинг асосий «кўзири» мудофаа чизиғи бўлиб, унда кўпчиликка таниш номларни учратиш мумкин. Марказий ҳимоячи Габриэль Палетта 34 ёшда, «Парма», «Милан» клублари сафида «А» серияда 191та ўйин ўтказган, Италия термасига чақирилган. Унинг позициядаги шериги - Жузеппе Беллуши: 31 ёшда, «А» серияда («Катанья», «Эмполи» сафида) 135та ўйин ўтказган. Ҳимоянинг чап қанотига Марко Сампиризи масъул: 28 ёшда, «А» серияда («Женоа», «Кротоне»да) 81та ўйин. Ўнгда - 30 ёшли Жулио Донати. Унинг Италия элитасида ўйинлари сони (34та) нисбатан кам, шунга қарамай, 6 йил Германия Бундеслигасида тўп сурган, «Байер» таркибида Чемпионлар Лигасида (15та ўйин) тажриба орттирган. Бундай мудофаа билан «Монца»нинг «В» серияда ҳаммадан кам гол ўтказиб юборганини тўғри тушуниш мумкин.\n6-турдан ғалабалар ҳам кела бошлади. Дастлабки ютуқлар пенальтилар ҳисобига қўлга киритилган бўлса, кейинчалик нав-бат ишончли зафарларга келди. «Монца» мустаҳкам «Фрозиноне»ни мағлубиятга учратди (2:0), худди шу ҳисоб билан Венециядаги рақобатчиларини енгди, аутсайдер «Энтелла»га эса умуман имконият қолдирмади (5:0). Энг асосийси - янги йил арафасида дивизион етакчиси бўлиб турган «Салернитана» дарвозасига жавобсиз 3та тўп йўлланди. «Реджина»га 0:3 кўринишида имкониятнинг бой берилиши йўналишга ортиқча таъсир кўрсатмади: жамоа ишончли тарзда мақсади сари илдамламоқда.\nЎтган вақт ичида Брокки 4-3-1-2 тактикасини 4-3-3га ўзгартиришга ҳам улгурди. Марказий ярим ҳимоячилар учлигини алоҳида тилга оламиз: тажрибали Андреа Барберис ва Антонино Барилла, шунингдек, Италия ёшлар термаси аъзоси Давиде Фраттези. Қишда ўрта чизиқ собиқ «пармачи» Маттео Скоццарелла ҳисобига кучайтирилди. Бир сўз билан айтганда, бу позицияда ҳам ажойиб футболчилар тўпланган.\nБоатенг ва Балотелли\n«Монца»нинг асосий юлдузлари ҳужум чизиғида тўп суришади. Жамоа қийин аҳволга тушиб қолмаслиги учун голлар уриш айнан уларнинг вазифаси ҳисобланади. Бу икки йигитни Европанинг исталган нуқтасида яхши танишади, ҳар иккиси Миланга алоқадор: Кевин-Принс Боатенг ва Марио Балотелли.\nБоатенг «Барселона»даги ўхшамаган фаолиятидан сўнг «Фиорентина» ва «Бешиктош»да ҳам ўзини кўрсатолмади - мартда у 34 ёшга тўлади. Кевин-Принс янги клуб излаётганда, «Монца» варианти пайдо бўлди. «В» серияда Боатенгга ажойиб техникаси ва улкан тажрибаси қўл келмоқда. У қисқа муддатда формасини тиклади, 4та гол уришга эришди (албатта, «Реджина» билан ўйинда пенальтидан фойдалана олмаганини ҳам эслатиш ўринли), шерикларининг учта голига ҳаммуаллифлик қилди. Кевин-Принс дастлаб марказий ҳужумда ўйнади, кейин эса ўнг томонга ўтди.\nБалотелли - «Монца» умидига айланган форвард. Супер Марио «Брешиа» билан можароли тарзда хайрлашгач, иш қидираётганди. «А» сериянинг ҳеч бир жамоаси уни ўз сафига қўшишни истамади, хориждан ҳам таклифлар бўлмади, натижада эркин агент мақомида қолиш жараёни июндан декабргача чўзилди. Италиянинг яқин ўтмишдаги энг яхши ҳужумчиларидан бирининг олдида иккита вариант қолганди: экзотик мамлакатга саёҳат ёки ўз юртидаги қуйи дивизионда тўп суриш - умуман, «Монца» билан унинг элитага қайтиш эҳтимоли бор. «Балотелли бу сўнгги имконият эканлигини айтди», - деганди Галлиани. Марио узоқ вақтни формасини тиклашга қаратиб, ҳозирча «Монца»да атиги битта ўйин ўтказди, лекин у муваффақиятли кечди: «Салернитана» (ўша пайтдаги дивизион етакчиси) билан ўйиннинг 4-дақиқасида қанотдан узатилган тўпни дарвоза тўрига жойлаб, йирик ғалабага дебоча ясади. Тўғри, Балотелли кейинги тур арафасидаги машғулотда жароҳат орттириб олди.\nКурашнинг асосий қисми ҳали олдинда. Айниқса, «А» серияга тўғридан-тўғри чиқиш ҳуқуқини берувчи юқори икки ўрин қадрли (3-8-ўринларни эгаллаган жамоалар ўзаро «плей-офф» учун яна бир йўлланма эгасини аниқлашади). «Монца» ҳозир етакчи «Эмполи»дан 6 очко ортда қолган ҳолда 4-ўринни эгаллаб турибди. 2-поғонадан камтарона, аммо мус-таҳкам «Читтаделла» жой олган, монцаликларни бу жамоадан атиги 2 очко ажратиб турибди. Албатта, яқинда элитани тарк этган СПАЛ ва «Лечче» (мос равишда 3 ва 6-ўринлар) билан бўладиган рақобат энг хавфлиси ҳисобланади, жадвалнинг ўртасида мураббийлар алмашувидан азият чеккан «Брешиа» бор. Хуллас, бу йил рақобат жиддий. Фаворит сифатида эса айнан юлдуз футболчилар ва афсонавий хўжайинларга эга «Монца»ни кўрсатиш мумкин.\nБонус сифатида «В» серияда тўп сураётган бошқа машҳур футболчиларга тўхталсак.\nАльберто Бриньоли. «Беневенто» сафида «Милан» дарвозасини ишғол қилган ўша кипер. Унинг ишлари чакки кетмаяпти, «Эмполи»да биринчи рақамли посбон, мавсум бошида «Монца» билан ўйинда 0:0 ҳисоби ҳисоби қайд этилишида унинг катта ҳиссаси бор.\nЭмануэле Жаккерини. Евро-2016 қаҳрамонларидан бири «радар»лардан йўқолиб қолди. Унинг ёши 35да, «Кьево»да ўйнаяпти. Ёзда жиддий жароҳат олиб, тикланишга узоқ вақт сарфлади, йил охирида асосий таркибга кириб, гол уришни пайсалга солмади. Мавсум якунлангач, қадрдон «Чезена»сига кетиб, ўша ерда фаолиятини якунламоқчи.\nМирко Вальдифьори. Бир вақтлари Маурицио Саррининг ёқимтойи бўлган плеймейкер (кейинчалик бу мақом Жоржиньога ўтди) «Пескара»да 10-рақамда ўйнайди, аммо жамоасининг ҳозирча ишлари яхшимас, жадвалнинг қуйи қисмига жойлашган.\nЖереми Менез ва Кайл Лафферти - «Монца»даги жуфтликка муносиб рақобатчилар. Ушбу тандем «Реджина» шарафини ҳимоя қилади. Менез мавсумни ажойиб тарзда бошлаганди, икки ўйинда иккита гол урди, ноябрь ойи охирларида эса мушакдаги муаммолар сабаб сафдан чиқди. Лафферти ҳам жисмоний тайёргарлиги маромида бўлмагани боис, ҳамма ўйинларда ҳам қатнашавермаяпти. «Реджина» эса шунчаки лига ўртамиёналаридан.\nБундан ташқари, «А» серияни тарк этган жамоалар ўтган йилги таркибдагиларнинг аксариятини сақлаб қолишган. Масалан, «Брешиа» Йессе Йоронен ва Биркир Бьярнасон, СПАЛ - Федерико Ди Франческо ва Альберто Палоски билан фахрланишлари мумкин. «Лечче»да Филиппо Фалько ва бошқа таниқли ярим ҳимоячилар (Майер, Тахцидис) қолишган, олдинги чизиқда янгилардан Массимо Кода порламоқда, 10та гол билан тўпурарлар рўйхатини бошқармоқда.


ОГОҲ БЎЛИНГ ГИРДОБ ТОРТИБ КЕТМАСИН — XUTBA.UZ\n06 10 2018 - 11:16 / - Хутба\nГиёҳвандлик Аср балоси дейилади. Бу балонинг олдини олишга ҳамма бирдек бурчли. Негаки, гиёҳвандлик миллат генопонди кушандасидир.\n«Наркотик моддаларни ноқонуний айланишини олдини олиш«да айниқса, чегара худудида яшовчи ахолининг масъулияти катта эканлигини ҳам унутмаслик керак. Наркобизнеснинг йўлини тўсмасак фарзандлар келажаги ҳавф остида қолади. У тубсиз гирдобдек ўзига тортган одамни омон қолдирмайди. Айниқса, ёшларнинг бу йўлга кириб қолишига йўл қўймаслик муҳим ахамиятга эгадир. Давлатимиз раҳбари томонидан қушни давлатларга кириш- чиқиш осонлаштирилиб, қоғозбозликлар, оворагарчиликларга барҳам берилди. Бундан азалдан қуда- анда, қариндош- уруғ бўлиб кетган қушни давлатлардаги дустларимиз ва юртимиздаги фуқаролар жуда хурсанд бўлдилар. Эндиликда у давлатдан бу давлатга бемалол ўтиш- қайтиш мумкин бўлиб қолди. Аммо, “Гурунч курмаксиз бўлмайди” деганларидек, бу имкониятлардан миннатдорлик билан яхшилик йўлида фойдаланиш ўрнига, баъзида, ғараз ниятда фойдаланувчилар ҳам чиқиб қолаяпти.\nЎз нафсини ўйлаб “Гиёҳвандлик”дек балони ўз юртдошларига раво кўраётганлар ҳам бор. Эндиликда уларга қарши туриш умуминсоний бурчга айланмоғи заруриятдир.Шу ўринда айтиш мумкинки, бу офат бутун Ер юзи аҳолисининг оғриқ нуқтаси ҳисобланади. Афсуски, “ Гиёҳвандлик” ёшариб бораяпти. Бу боши берк кўчага 13-14 ёшдан 18- 30 ёшгача бўлганлар кириб қолмоқда. Бу дегани улар 3-4 йилдан ортиқ яшолмайди, наслни давом эттира олмайди дегани. Улардан тасодифан фарзанд туғилиб қолса ҳам майиб ва мажрух фарзанд туғилади. Бу оила бошига келган катта кўнгилсизликдир. Гиёҳвандлик кўчасига кириб қолганлар билан сухбатлашсангиз. Шу йўлга кирган кунини, сабабчиларини лаънатлайди. Агар бу йўлни ҳавфли эканлигини менга ота-онам ёки, бирон ким тушунтирганда эди, бу йўлга яқин йўламас эдим деб афсусланади. Ёшларга ҳам, катталарга ҳам “Гиёҳвандлик ҳаёт неъматларидан бебаҳра қолишдир,огоҳ бўлинг” дегимиз келади. Инсон ҳужайраларининг бирон нуқтаси ҳам қабул қилинган наркотик модданинг зарарли таъсиридан қочолмайди. Бир бора гиёҳвандлик йўлига ўтган одам бу кўчадан чиқолмайди. Ўз ҳаёти билан тавон тўлайди. Инсон учун шу керакми ?\nНаркомания инсоният маънавиятига зид бўлган, унинг ижтимоий- руҳий ҳолатини буткул издан чиқарадиган бедаво дарддир. Ушбу дардга чалинган кишилар борган сари жисмоний жиҳатдан кучсизланиб боради, феъл-атворида аҳлоқ –одоб меъёрларига нисбатан беписандлик, хатти – ҳаракатларида ҳам тажовузкорлик пайдо бўла бошлайди. Бу бедаво дарднинг яна бир даҳшатли томони шундаки, бугунги кунда аср вабоси деб тан олинаётган ОИТС хасталигига чалинаётганларнинг асосий қисми гиёҳвандликнинг орқасидан келиб чиқмоқда. Наркобизнес билан шуғилланаётганлар эса, шундай гиёҳвандларни кўпайишига хисса қўшмоқда. “Дунёнинг сув босса ўрдакка не ғам” деганларидек, улар келтирган гиёҳванд моддалар кимларнидир бошига бало бўлаётгани, ҳаётини издан чиқараётгани билан иши йўқ. Арзимас чой-чақа учун кимларнингдир ҳаётини осон сотаяпти.\nНаркобизнесни кимлар кенгайтираяпти? Шу атрофимиздаги одамлар. Пул эвазига ўз чақалоғи кийимига “Оғу”ни яшириб чегарадан ўтказаётган аёл, ёки кексалиги учун эътиборни тортмайдиган, чегарадан наркотик моддани ўтказиб бераётган отахон, онахонлар. Эй, сиз миллат келажагига беэътибор бефарқ одамлар ўйлаб кўринг, ўша “Оғу” ни кимга раво кўраяпсиз, ўз юртдошларингизгами? Маънавий қиёфангиз шунчалар тубанми? Ахир гиёҳвандлик миллат генофонди кушандасику. Келажакка ҳавф тугдираётган заҳри-қотилку. Бугун мамлакатимизда ёшларнинг таҳсил олиши, эркин касб танлаши, қизиқишлари, истеъдодини юзага чиқариши учун барча имкониятлар мавжуд. Фақатгина ўша шарт-шароитлардан тўғри фойдаланиш лозим.\nГиёҳвандликни ва наркобизнесни олдини олиш, унга қарши курашишга фақатгина ҳуқуқни муҳофаза қилувчи органлар эмас, жамиятдаги ҳар бир инсон масъул. Мақсад дунёнинг гиёҳвандлик балосидан сақлаш, инсоният саломатлигини асрашдир.\nЮртимизда гиёҳванд моддалар ҳамда психотрапик маҳсулотларнинг савдосига чек қўйиш учун олиб борилаётган тарғибот ташвиқот ишларининг янада самарадорлигини ошириш учун барчамиз бирдек хушёрликни оширишимиз, наркобизнеснинг ривожланишига узил-кесил йўл қўймаслигимиз керак. Бу ўз ўрнида бизнинг фуқаролик бурчимиздир.\nШайхулислом жомеъ масжид\nИмом хатиби Ф. САЛИМОВ